Kelantan kekal bebas rasuah 32 tahun bawah PAS - Ahmad Yakob

KOTA BHARU, 10 Januari - Tiada pegawai tinggi dan individu lantikan politik terbabit dalam salah laku berkaitan kegiatan rasuah sejak 32 tahun bawah pemerintahan PAS.Menurut Menteri Besar Kelantan, Datuk Ahmad Yakob, penglibatan dalam rasuah dapat dikawal kerana mereka mempunyai integriti yang tinggi.Pihaknya sentiasa mengawal dan mengingatkan para penjawat awam mengenai integriti agar tidak terjebak dalam kancah rasuah."Setakat ini, Alhamdulillah bebas rasuah, salah guna kuasa atau pengubahan wang haram dan kita doa keadaan bertambah baik,” katanya kepada pemberita selepas Majlis Watikah Pelantikan Ahli Majlis Perbandaran Kota Bharu-Bandar Raya Islam (MPKB-BRI) bagi tahun 2022.Turut hadir Timbalan Menteri Besar Kelantan, Datuk Mohd Amar Nik Abdullah, Pengerusi Jawatankuasa Kerajaan Perumahan dan Tempatan, Dr Izani Husin dan Yang Dipertua MPKB-BRI, Tuan Zainal Abidin Tuan Yusuf. Pada majlis itu, seramai 24 ahli majlis dilantik daripada pebagai bangsa.

Dalam pada itu, beliau turut memaklumkan terdapat banyak program pendedahan akhlak dan integriti dianjurkan untuk semua masyarakat di Kelantan.


Hampir 83,000 tan sisa pepejal dikutip sepanjang musim banjir

HULU LANGAT, 10 Januari- Perbadanan Pengurusan Sisa Pepejal dan Pembersihan Awam (SWCorp) telah mengutip 82,850 tan sisa pepejal di enam negeri yang terjejas akibat banjir baru-baru ini; setakat semalam.Menurut Timbalan Menteri Perumahan dan Kerajaan Tempatan Datuk Seri Ismail Abd Mutallib, jumlah itu melibatkan Selangor dengan pengutipan sisa pepejal tertinggi iaitu sebanyak 48,589 tan, diikuti Pahang (32,000 tan), Negeri Sembilan (1,400 tan), Kuala Lumpur (630 tan), Melaka (131 tan) manakala proses pengutipan di Johor mencecah hampir 100 tan."Dijangkakan sebanyak 600 unit peralatan elektrik terdiri daripada mesin basuh dan peti sejuk akan dibaikpulih daripada dilupuskan, sekali gus dapat mengelakkan anggaran nilai kerugian hampir RM1 juta," jelasnya dalam program SWCorp Bersamamu di Taman Sri Nanding,Hulu Langat hari ini."Program ini bermula hari ini hingga 16 Januari dan mendapat kerjasama daripada pelbagai pihak termasuk Kementerian Sumber Manusia (KSM) dan Kementerian Belia dan Sukan (KBS)," katanya lagi.Seramai 150 sukarelawan terlibat pada program hari ini, dengan dibahagikan kepada 30 kumpulan terdiri daripada empat hingga lima sukarelawan.Ini bagi membolehkan capaian lebih besar dapat dilaksanakan dan sasaran sebanyak 300 rumah di Taman Sri Nanding akan dapat menerima manfaat menerusi program berkenaan.


Jual gambar lucah, jurutera didenda RM6,000

KUALA LUMPUR, 10 Januari - Seorang jurutera yang menjual kandungan lucah secara dalam talian menerusi aplikasi Telegram didenda RM6,000.Hakim Norshila Kamaruddin menjatuhi hukuman itu terhadap Mohd Azri Zahari selepas mengaku bersalah atas pertuduhan itu.Mahkamah turut memerintahkan Mohd Azri Zahari menjalani hukuman penjara enam bulan sekiranya gagal membayar denda berkenaan.Mengikut pertuduhan, Mohd Azri Zahari didakwa menggunakan aplikasi Telegram secara sedar untuk menjual kandungan lucah kepada seorang lelaki pada 4 Mac 2019 di Bandar Sunway.Mohd Azri Zahari didakwa mengikut Seksyen 233(2) (a) Akta Komunikasi dan Multimedia 1998 (Akta 588) yang boleh dihukum dibawah Seksyen 233 (3) akta sama.Hukuman bagi seksyen itu memperuntukkan denda maksimum 50 ribu ringgit atau penjara maksimum setahun atau kedua-duanya jika sabit kesalahan.


Kegiatan penjualan sijil vaksinasi palsu di Terengganu, tumpas - PDRM

KUALA TERENGGANU, 10 Januari - Polis Terengganu berjaya membongkar kegiatan penjualan sijil vaksinasi COVID-19 palsu yang melibatkan seorang doktor klinik swasta berusia 51 tahun di Daerah Marang.

Tangkapan dilakukan menerusi operasi Jabatan Siasatan Jenayah Komersial pada 8 Januari lalu.

Ketua Polis negeri, Datuk Rohaimi Md. Isa berkata, penipuan mengeluarkan sijil vaksinasi palsu berkenaan melibatkan golongan yang enggan mendapatkan suntikan tersebut. Golongan berkenaan didapati sanggup membayar sejumlah upah antara RM400 ke RM600 bagi mendapatkan sijil palsu tersebut.Sehingga tangkapan dibuat, polis percaya terdapat lebih 1,900 individu terlibat memohon mendapatkan sijil vaksinasi palsu itu.  "Di sini, isunya bukan sahaja yang terbabit dengan penipuan dibawah Seksyen 420 Kanun Keseksaan, tetapi ia melibatkan satu bencana atau musibah kesihatan kepada masyarakat umum.Saya rasa adalah tidak adil kepada masyarakat lain yang dikelilingi oleh golongan ini. Jadi saya ingin memberi amaran, PDRM bersama-sama KKM akan meneruskan operasi ini untuk mengesan lain-lain tempat yang menjalankan aktiviti yang sama di negeri Terengganu ini", katanya dalam sidang media di Ibu Pejabat Polis Kontinjen Terengganu di Kuala Terengganu.  Turut dirampas dokumen pengakuan pengambilan vaksin, kad temujanji pengambilan dos vaksin, komputer riba dan telefon bimbit milik suspek.


KPWKM fokus usaha tambah baik mutu perkhidmatan

PUTRAJAYA, 10 Januari - Kementerian Pembangunan Wanita Keluarga dan Masyarakat, KPWKM bakal memfokuskan usaha menambah baik mutu perkhidmatan.Ia termasuk memastikan bantuan yang di sediakan sampai kepada masyarakat dengan lebih cepat.Jelas Menterinya, Datuk Seri Rina Harun, ke arah itu, kesemua agensi di bawah kementerian tersebut akan digerakkan bagi memastikan tiada individu yang tercicir, khususnya semasa bencana."Kita akan menggerakkan pada tahun 2022 seperti yang saya sebutkan tadi. Sebagai contoh sekiranya banjir, JKM sahaja akan turun. Tapi kali ini, kita akan menggerakkan semua agensi di bawah kita. Contohnya Lembaga Penduduk dan Pembangunan Keluarga Negara, LPPKN melalui 'Mamacare' untuk rawatan bagi ibu dalam pantang, Skuad Waja Jabatan Pembangunan Wanita turut sama membantu.Jadi, kita tidak mahu melihat lagi apabila berlaku sesuatu perkara itu, hanya agensi tertentu sahaja yang kita berikan", katanya dalam sidang media Perhimpunan Bulanan KPWKM di Putrajaya.


Melaka bukan negeri litar lumba haram - Polis Melaka

BUKIT BERUANG, 10 Januari - 26 buah kereta ditahan dalam operasi Op Samseng Jalanan di Bulatan Gangsa, Alor Gajah, Sungai Putat dan Klebang, semalam.Ketua Polis Melaka, Datuk Abdul Majid Mohd Ali berkata, hasil pemeriksaan bersama Jabatan Pengangkutan Jalan (JPJ) dan Jabatan Alam Sekitar (JAS), kesemua kereta berkenaan ditahan kerana tidak mengikut spesifikasi yang ditetapkan.Pemilik kenderaan berasal dari beberapa negeri termasuk Melaka, Pulau Pinang, Pahang, Johor, Selangor, Terengganu, Perak dan Kedah berusia antara 20 hingga 38 tahun.  30 saman berjumlah RM7,800 dikeluarkan dengan 25 saman berjumlah RM3,500 atas pelbagai kesalahan termasuk ubah suai enjin kereta, ekzos bising dan lain-lain kesalahan trafik.  Kesemua kenderaan tersebut ditahan dibawah Seksyen 64 Akta Pengangkutan Jalan 1987, Akta Alam Sekitar dan pelbagai kesalahan trafik. Beliau memberitahu sidang media di IPK Bukit Beruang yang turut dihadiri Pengarah JPJ negeri, Muhammad Firdaus Sharif dan Pengarah JAS negeri, Rosli Osman.


Senarai sekolah tidak dapat dibuka akibat banjir dikemas kini setiap Rabu - Radzi

KLANG, 10 Januari - Senarai sekolah yang masih belum dibuka susulan terkesan akibat banjir, akan dikemas kini setiap Rabu.Menteri Kanan Pendidikan Datuk Dr Radzi Jidin berkata ini bagi membolehkan sekolah terlibat memulakan pengoperasian bagi minggu seterusnya jika sudah bersedia.“Setiap Rabu kita akan mengemas kini senarai tersebut, apabila sekolah itu keluar daripada senarai, maknanya pada Ahad atau Isnin (minggu seterusnya) boleh dibuka bergantung sama ada mereka berada dalam kumpulan A atau B.“Namun pada masa sama, keadaan dan situasi banjir ini amat dinamik. Sesebuah sekolah itu boleh dibuka, tiba-tiba air naik dan itu secara automatik (sekolah ditutup)… dan tindakan awal akan diambil khususnya untuk maklumkan pada ibu bapa (berhubung penutupan sekolah),” katanya selepas meninjau SK Meru, Kapar, sempena pengoperasian sekolah di Selangor bagi penggal ketiga, 2021/2022. Dalam pada itu, empat juta pelajar sekolah rendah dan menengah seluruh negara memulakan sesi persekolahan bagi penggal ketiga, 2021/2022, melibatkan 1.2 juta pelajar daripada kumpulan A yang memulakan sesi persekolahan semalam. Manakala 2.8 juta pelajar membabitkan kumpulan B, hari ini.


RM100 juta diperuntuk untuk bina rumah baharu dan baiki rumah yang terjejas banjir

PUTRAJAYA, 10 Januari - Kementerian Perumahan dan Kerajaan Tempatan (KPKT) dan Kementerian Pembangunan Luar Bandar (KPLB) meneruskan komitmen bantuan banjir Keluarga Malaysia dengan peruntukan sebanyak RM100 juta.Inisiatif bagi membina semula dan membaik pulih rumah yang terkesan akibat banjir dikenali sebagai INISIATIF RUMAH KASIH KELUARGA MALAYSIA yang melibatkan tiga fasa pelaksanaanya.Kedua-dua kementerian masing-masing memperuntukan RM50 juta bagi usaha itu dengan kos sebanyak RM5,000 hingga RM15,000 bagi kos baik pulih rumah dan RM56,000 bagi kos bina baharu.Inisiatif melibatkan peranan pelbagai pihak antaranya Kementerian Kerja Raya (KKR), Kementerian Kewangan (MOF), Unit Perancangan Ekonomi (EPU), Unit Penyelarasan Pelaksanaan Jabatan Perdana Menteri (ICU, JPM), Kementerian Wilayah Persekutuan (KWP) dan Agensi Pengurusan Bencana Negara (NADMA), serta diperingkat negeri seperti Pihak Berkuasa Tempatan dan Kerajaan Negeri.Setakat ini terdapat 8,257 rumah yang terjejas akibat banjir. 118 daripadanya bagi pembinaan baharu, manakala 8,139 bagi baik pulih rumah.


Kenal pasti citarasa rakyat untuk kekal relevan - KP RTM

ANGKASAPURI, 10 Januari - RTM perlu beradaptasi dan mengenal pasti citarasa rakyat; untuk terus kekal sebagai pilihan utama masyarakat mendapatkan maklumat.

Ketua Pengarah Penyiaran, Datuk Che Roslan Che Daud berkata menerusinya, setiap kelemahan juga dapat dikenal pasti dan langkah penambahbaikan boleh dilaksanakan."Saya lihat citarasa rakyat perlu diperhatikan, diteliti atau dibuat satu kajian yang menyeluruh untuk mendapat apa kehendak rakyat, baru kita boleh mengatur strategi serta langkah ke depan supaya kita punya persembahan itu selari dengan kehendak rakyat, itu yang pertama."Kedua ialah dari segi informasi rtm ini adalah merupakan satu organ kerajaan yang memberi maklumat kepada rakyat, maklumat itu mesti tepat dan sahih sebagaimana kita punya tagline sahih dari segi berita dan sebagainya, katanya dalam temubual segmen Nasional Pagi di Nasionalfm.


Jumlah penduduk terjejas banjir di Johor, Pahang, Melaka semakin berkurang

KUALA LUMPUR, 10 Januari - Situasi banjir semakin bertambah baik di Melaka, Pahang dan Johor apabila bilangan penduduk terjejas banjir di pusat pemindahan sementara (PPS) terus berkurangan pagi ini.

Di MELAKA, jumlah yang terkesan banjir turun kepada 261 orang daripada 72 keluarga berbanding 341 mangsa daripada 91 keluarga pagi semalam , dengan semuanya masih ditempatkan di tiga PPS di Jasin.

Di PAHANG, Sekretariat Jawatankuasa Pengurusan Bencana Negeri (JPBN) melaporkan jumlah penduduk terkesan juga berkurang kepada 105 orang berbanding 292 orang petang semalam.

Kesemua mangsa daripada 25 keluarga itu ditempatkan di lapan PPS dengan Pekan mencatatkan jumlah paling ramai.

Di JOHOR, banjir semakin surut dengan jumlah yang berada di PPS menurun kepada 3,075 setakat pukul 10.00 pagi tadi berbanding 3,441 orang petang semalam.

Kesemua mereka masih ditempatkan di 40 Pusat Pemindahan Sementara (PPS) di empat daerah di Johor.  Segamat kekal dengan jumlah penduduk terjejas paling ramai dengan 1,246 orang daripada 336 keluarga di 19 PPS.


71 pelajar sekolah rendah dan menengah masih ditempatkan di tiga PPS di Melaka

TANJUNG MINYAK, 10 Januari - Seramai 71 pelajar sekolah rendah dan menengah masih ditempatkan di tiga Pusat Pemindahan Sementara (PPS) di Melaka.  Sekolah yang masih dijadikan PPS ialah SMK Sungai Rambai, SK Parit Penghulu dan SK Seri Mendapat di Daerah Jasin.  Menurut Exco Pendidikan dan Teknologi Negeri, Datuk Rais Yasin, pelajar yang ditempatkan di PPS diharap dapat menjalani sesi pengajian dan pembelajaran, (PdPR) di rumah, sebelum dapat belajar secara fizikal.  Beliau berkata demikian selepas meninjau sesi persekolahan dan mengedarkan pelitup separuh muka di SK Tanjung Minyak dan SMK Tun Haji Abdul Malek, Cheng.  Dalam pada itu, pihaknya kini sedang mengenal pasti pelajar yang kehilangan buku teks akibat bencana itu.  Seramai 85,136 pelajar sekolah rendah dan 65,219 pelajar sekolah menengah di Melaka memulakan sesi persekolahan hari ini.


KUALA LUMPUR , 10 Januari - Jumlah penduduk terjejas membabitkan tiga negeri di semenanjung, berkurang sedikit.Setakat pukul 6 pagi, 3,441 penduduk masih berlindung di 46 pusat pemindahan sementara (PPS) berbanding 3,445 yang direkodkan pukul 11 malam tadi, Menurut Info Bencana JKMDi Johor 3,075 penduduk daripada 883 keluarga masih berada di 40 PPS.Manakala di Melaka, 261 penduduk daripada 72 keluarga berlindung di tiga PPS."Tiga PPS tersebut adalah di Sekolah Kebangsaan Parit Penghulu Kampung Parit Penghulu (55), Sekolah Kebangsaan Seri Mendapat (20) dan Sekolah Menengah Kebangsaan Sungai Rambai (186)", menurut Info Bencana JKMDi Pahang pula, jumlah penduduk ditempatkan di 3 PPS berkurang daripada 292 kepada 106.Mereka terdiri daripada 27 keluarga."Mereka ditempatkan Sekolah Kebangsaan temai Pekan (66), Sekolah Kebangsaan Kampung Aur Rompin, Pahang (21) dan Balairaya Kampung Gadak, Rompin, Pahang (19)", Info Bencana JKM.


Kerajaan disaran wujudkan skim persaraan lebih universal

KUALA LUMPUR, 10 Januari - Tabung simpanan KWSP adalah satu-satunya harapan bakal pesara yang perlu dijaga dan dipertahankan.

Tegas Dewan Perniagaan Melayu Malaysia (DPMM), pengeluaran khas i-Citra hanya akan menambah beban ahli KWSP terutama apabila kos sara hidup dan penjagaan kesihatan semakin meningkat seiring purata usia yang bertambah panjang.

Presidennya, Abdul Halim Husin memuji langkah kerajaan menyalurkan pelbagai bantuan tunai, pinjaman tanpa faedah dan pelaksanaan moratorium automatik merentasi agensi.

Beliau berharap semua pelaksanaan inisiatif itu dapat dipermudah.

Kerajaan bagaimanapun dimohon mempertimbangkan beberapa cadangan bagi mendepani krisis ekonomi pascapersaraan. "Satu skim persaraan yang lebih universal di mana mereka yang tidak mencarum KWSP juga dapat dipertimbang untuk dapat persaraan selepas mereka berhenti bekerja. Kita mintak dana rakyat dapat ditubuhkan melalui sukuk yang mungkin boleh kumpul dana lebih kurang 20 ke 30 bilion bagi membantu usahawan dapatkan bantuan pembiayaan", kata Abdul Halim kepada wartawan, di sini.


Ingkar SOP: 55 individu sertai parti liar dikompaun

KUALA LUMPUR, 9 Januari- Seramai 55 individu yang menyertai parti liar di sebuah premis di Taman Tun Dr Ismail (TTDI), Kuala Lumpur dikompaun semalam kerana melanggar prosedur operasi standard (SOP) Fasa 4 Pelan Pemulihan Negara (PPN)Ketua Polis Daerah Brickfields, Asisten Komisioner Amihizam Abdul Shukor memaklumkan, polis mengeluarkan kompaun RM1,000 seorang kepada semua pengunjung serta pemilik premis hiburan itu.Ujarnya lagi, polis turut menahan dua individu dipercayai penganjur dan penjaga premis serta 33 pengunjung warga asing berusia antara 18 hingga 56 tahun dalam serbuan pada pukul 10.50 malam itu.Ketika serbuan dilakukan, pelanggan premis dengan kapasiti yang ramai sedang berhibur sambil menikmati minuman keras hingga tiada penjarakkan fizikal.Keseluruhan kompaun bernilai RM56,000 dan kesemua tangkapan dibawa balik ke IPD Brickfields untuk siasatan lanjut.Kes disiasat mengikut Seksyen 4 Akta Hiburan, Seksyen 22 (b) Akta Pencegahan Pengawalan Penyakit Berjangkit (APPPB) 1988, Seksyen 6(1)(c) Akta Imigresen 1959/63 dan Peraturan 17 Peraturan Pencegahan dan Pengawalan Penyakit Berjangkit (PPDPPB) 2021.


Jumlah penduduk terjejas banjir berlindung di PPS tiga negeri terus berkurang

KUALA LUMPUR, 10 Januari - Jumlah penduduk terjejas banjir di Johor, Melaka dan Pahang yang berada di pusat pemindahan sementara (PPS) terus berkurangan.

Di Johor, sehingga pukul 10.30 malam tadi, terdapat 3,074 penduduk masih berlindung PPS berbanding 3,441 penduduk pada sebelah petang.

Menurut Info Bencana JKM, mereka ditempatkan di 40 PPS.

Di Melaka pula, seramai 261 penduduk masih berada di tiga PPS berbanding 315 orang pada sebelah petang.

Manakala di Pahang, jumlah penduduk ditempatkan di 3 PPS berkurang daripada 292 kepada 106.


Penularan COVID-19: strategi mitigasi dilaksanakan kerajaan berbanding 'lockdown'

KUALA LUMPUR, 9 Januari- Ekonomi dan kebajikan rakyat akan terjejas sekiranya lockdown atau sekatan pergerakan dilaksanakan semula.Menerusi ciapan di Twitter, Menteri Kesihatan, Khairy Jamaluddin sebaliknya berkata, strategi kerajaan untuk menyekat penularan wabak tersebut adalah dengan melaksanakan strategi mitigasi.Menurutnya, tidak dinafikan pendekatan China melaksanakan lockdown berkesan, namun strategi mereka iaitu pembendungan atau 'zero COVID' bermaksud total lockdown bila ada hanya tiga kes positif.Khairy menegaskan, Malaysia telah mengurus kes positif dengan berkesan apabila mencatatkan kadar vaksinasi yang tinggi.Beliau turut mengingatkan rakyat terus menjaga prosedur operasi standard (SOP) agar kadar kematian, penggunaan unit rawatan rapi dan kemasukan ke hospital dapat dikurangkan.


Sesat hampir 24 jam di Taman Botani, wanita ditemui selamat

GEORGE TOWN, 9 Januari - Sesat hampir 24 jam, seorang wanita ditemukan selamat ketika melakukan aktiviti pendakian di Taman Botani, Jalan Kebun Bunga di sini semalam.Mangsa berusia 30-an ditemui oleh pasukan bomba kira-kira dua kilometer daripada lokasi mangsa dilaporkan tersesat.Jurucakap Jabatan Bomba dan Penyelamat Malaysia (JBPM) Pulau Pinang berkata pihaknya menerima panggilan kecemasan kira-kira 4.04 petang semalam daripada wanita berkenaan."Mangsa menghubungi pihak bomba mendakwa dia tersesat ketika mendaki di kawasan itu dan kali terakhir wanita berkenaan dapat dihubungi ialah pada 7.30 malam semalam."Operasi pencarian pada waktu malam diteruskan namun gagal menemukan mangsa."Komander operasi membuat keputusan untuk menangguhkan sementara operasi pada 2.15 pagi tadi kerana tiada petunjuk lokasi mangsa berada pada ketika itu," katanya di sini hari ini.Operasi disertai oleh 44 petugas terdiri daripada 12 anggota bomba, PBS (dua orang), polis (11 orang) dan Angkatan Pertahanan Awam (19 orang) serta bantuan daripada pendaki yang mahir dengan laluan di situ.Tambahnya lagi, operasi dijalankan di kawasan Air Terjun Botani dengan jarak dua kilometer dari kaki bukit.Pencarian dibahagikan kepada empat sektor bermula dari kawasan air terjun dengan radius dua kilometer.Mangsa tidak mengalami kecederaan namun dihantar ke Hospital Pulau Pinang (HPP) bagi tindakan lanjut.Operasi tamat pada jam 4.45 petang.


Penangguhan umrah, kerajaan sedia berbincang dengan syarikat pengendali

BAGAN SERAI, 9 Januari- Kerajaan bersedia untuk bertemu dengan syarikat pengendali umrah bagi membincangkan langkah penangguhan umrah yang diambil. Menteri di Jabatan Perdana Menteri (Hal Ehwal Agama), Senator Idris Ahmad berkata, pihaknya akan menetapkan satu tarikh bagi tujuan tersebut kelak. Beliau menjelaskan, keputusan penangguhan ibadah umrah yang diambil ketika ini tidak dilakukan sewenang-wenangnya tetapi demi kepentingan kesihatan awam. "Insyallah, boleh kita adakan perbincangan..sebagai kerajaan kita tengok dari segi maslahah yang lebih besar iaitu kesihatan awam ,bukan saja-saja kita hendak lakukan penangguhan itu, apa sahaja keputusan yang kita buat itu ialah keputusan maslahah untuk rakyat",ujarnya selepas merasmikan Majlis Pecah Tanah Sekolah Rendah Integrasi Teras Islam (SRITI) Bestari di Bagan Serai, Perak.


SPRM: Kepimpinan Tan Sri Azam Baki disokong

KUALA LUMPUR, 9 Januari- Warga kerja Suruhanjaya Pencegahan Rasuah Malaysia (SPRM) hari ini menyatakan pendirian menyokong kepimpinan Ketua Pesuruhjaya, Tan Sri Azam Baki.Dalam satu kenyataan, warga SPRM berpendirian bahawa tohmahan dan serangan yang dibuat adalah bermotifkan politik dendam bagi menjatuhkan imej dan kredibiliti SPRM. Perkara itu dinyatakan dalam kenyataan bersama yang dikeluarkan oleh Timbalan Ketua Pesuruhjaya (Operasi), Datuk Seri Ahmad Khusairi Yahaya, Timbalan Ketua Pesuruhjaya (Pencegahan), Datuk Seri Norazlan Mohd Razali dan Timbalan Ketua Pesuruhjaya (Pengurusan dan Profesionalisme), Datuk Junipah Wandi.Dalam kenyataan itu juga, SPRM menggesa agar semua pihak menghentikan kemelut ini dan membiarkan proses undang-undang berjalan secara adil, telus dan saksama. Warga SPRM tetap bersatu hati dalam mempertahankan institusi Ketua Pesuruhjaya dan SPRM demi kelangsungan pencegahan rasuah dalam negara tercinta.


Gagal berhenti di Hentian Kuala Gris, kakitangan KTMB dikenakan tindakan gantung tugas

KUALA LUMPUR, 9 Januari- Keretapi Tanah Melayu Berhad (KTMB) menggantung tugas kakitangan terbabit dalam kejadian tren tidak berhenti di Hentian Kuala Gris, Kuala Krai Kelantan pagi tadi hingga mengakibatkan 100 pelajar gagal hadir sekolah.KTMB dalam satu kenyataan berkata, tindakan disiplin juga akan diambil ke atas kakitangan tersebut sekiranya siasatan lanjut mendapati berlaku kecuaian.KTMB mengesahkan kejadian tren tidak berhenti, pukul 7.08 pagi Ahad itu melibatkan tren Shuttle Timuran No 51 yang berlepas dari Stesen Tumpat, pada jam 4.05 pagi sama."KTMB memandang serius dan kesal dengan kejadian tersebut terutama melibatkan 100 pelajar Sekolah Menengah Kebangsaan (SMK) Dabong yang baru memulakan sesi persekolahan pada Ahad," katanya dalam satu kenyataan.Sehubungan itu, KTMB memohon maaf kepada pelajar, ibu bapa dan pihak sekolah yang terlibat dan kesal atas kejadian yang berlaku.Jelas KTMB, tindakan penambahbaikan akan dilakukan secara berterusan dan KTMB menjamin insiden yang sama tidak akan berulang pada masa hadapan.


Dua lot kedai musnah dijilat api

JITRA, 9 Januari - Dua buah lot kedai musnah di pekan Tok Jalai, Jitra, Kedah dalam kejadian kebakaran pagi tadi. Kebakaran kedai papan dua tingkat itu disedari kira-kira pukul 9.56 pagi.Jabatan Bomba dan Penyelamat negeri dalam kenyatannya berkata dua jentera bomba ,masing-masing dari Jitra dan Alor setar bersama 20 anggota bergegas kelokasi kejadian sebaik dimaklumkan.  Tindakan pantas anggota bomba dengan dibantu anggota bomba sukarela berjaya memadamkan kebakaran.  Kebakaran menyebabkan beberapa buah motosikal yang diletakkan berdekatan turut mengalami kebakaran. Tiada kemalangan jiwa dilaporkan dan siasatan masih dijalankan bagi mengenal pasti punca kebakaran.


Johor: Jumlah penduduk terjejas banjir yang ditempatkan di pusat pemindahan sementara (PPS) sedikit menurun

JOHOR BAHRU, 9 Januari- Banjir di empat daerah di Johor mula beransur pulih.  Sehingga pukul 12 tengah hari, bilangan penduduk terjejas berkurangan kepada tiga ribu, 489 orang berbanding 3 ribu 714 orang, 8 pagi tadi.  Exco Kesihatan dan Alam Sekitar, R. Vidyananthan berkata, Pusat Pemindahan Sementara, PPS Sekolah Menengah Dato Bentara Dalam di Segamat, ditutup 8 pagi.Beliau berkata empat daerah masih terjejas banjir melibatkan 1,063 keluarga yang ditempatkan di 47 PPS dengan Segamat terus mencatatkan jumlah mangsa tertinggi iaitu 1,679 orang, diikuti Muar (1,190), Tangkak (712) dan Batu Pahat (133).“Cuaca di seluruh negeri ketika ini dilaporkan cerah termasuk daerah yang terjejas banjir," katanya.Sementara itu, beliau berkata empat sungai kekal melepasi paras bahaya iaitu Sungai Muar di Buloh Kasap, Segamat; Sungai Pagoh di Kampung Olak Sepam, Muar; Sungai Muar di Panchor, Muar; dan Sungai Muar di Bukit Kepong, Muar.


Pahang: Jumlah penduduk terjejas banjir masih kekal sama

KUANTAN, 9 Januari- Sekretariat Jawatankuasa Pengurusan Bencana Negeri melaporkan seramai 301 porang penduduk terjejas banjir masih berada di lapan PPS tidak berubah dari malam tadi. Setakat pukul 12 tengahari tadi, penduduk berkenaan daripada 85 buah keluarga masih ditempatkan di Pusat Pemindahan Sementara (PPS). Daerah Pekan mencatatkan mangsa paling ramai iaitu 161 orang diikuti Rompin 79 orang dan Maran dengan 61 orang. Jabatan Meteorologi pula meramalkan cuaca baik di Pekan dan Rompin sepanjang hari manakala Maran dijangka mengalami hujan di sesetengah kawasan pada tengah hari ini.


KPM lanjut pengecualian sewaan kantin

KOTA BHARU, 9 Januari - Kementerian Pendidikan (KPM) bersetuju melanjutkan pengecualian sewaan kantin bagi tempoh enam bulan bermula Januari hingga Jun 2022. Menteri Kanan Pendidikan Datuk Dr Radzi Jidin berkata, lanjutan pengecualian sewaan juga diberikan untuk tempoh yang sama bagi sewaan premis, kedai buku, koperasi, kedai dobi, mesin minuman air (vending machine) di sekolah di bawah KPM."Kita terima banyak permohonan pengusaha kantin sebelum ini yang meminta supaya diberi sekali lagi pengecualian sewaan kantin."Justeru, kita membuat keputusan untuk memberi pengecualian sewaan selama enam bulan termasuk premis-premis yang berada dalam sekitar sekolah," katanya kepada pemberita selepas mengadakan lawatan pengoperasian sekolah di Sekolah Menengah Kebangsaan (SMK) Sultan Ismail, di sini hari ini.Terdahulu, Radzi mengadakan lawatan ke Sekolah Kebangsaan (SK) Zainab 1 dan SK Zainab 2 sempena pengoperasian sekolah di Kelantan bagi Penggal 3, 2021/2022.-BERNAMA


Demam babi merebak ke 16 ladang babi komersil di Paya Mengkuang

MELAKA, 9 Januari - Jabatan Perkhidmatan Veterinar Malaysia (JPV) mengesahkan demam babi afrika (ASF) telah menjangkiti 16 ladang babi komersial di Paya Mengkuang Masjid Tanah.Ketua Pengarahnya, Dr Norlizan Mohd Noor, melalui satu kenyataan menyebut, JPV telah menguatkuasakan 'stamping out policy' untuk mengawal dan mencegah penyebaran ASF dengan memusnahkan babi ladang yang telah disahkan positif penyakit tersebut. "Pemunsnahan babi akan menggunakan kaedah gas CO2 (berkepekatan tinggi) berdasarkan garis panduan tata amalan kebajikan haiwan-pengurusan pembuangan haiwan, sebelum dikebumikan secara betul.""Sebanyak 1,864 babi disahkan ASF positif di kawasan Paya Mengkuang juga telah dimusnahkan," kata Dr Norlizan.Tambahnya, pemeriksaan klinikal dan persampelan semua ladang babi di Paya Mengkuang terus aktif dijalankan bagi mengesan jangkitan ASF di semua 35 ladang babi di kawasan tersebut.Pemantauan dan ujian juga dijalankan untuk semua ladang babi di seluruh negara.Dr Norlizan turut menggesa penternak babi dan orang awam segera melaporkan mana-mana kematian babi hutan, baki kamoung atau babi komersil ke Pejabat Perkhidmatan Veterina Daerah (PPVD) atau Pejabat Perkhidmatan Veterinar Negeri berdekatan.


Dua maut rentung dalam kebakaran di Tawau

TAWAU, 9 Januari - Dua rentung dan 7 lagi melecur sehingga 82% dalam kejadian kebakaran di Lorong Sungai Buaya Batu 2 setengah, Jalan Tawau Lama.  Mangsa rentung ditemukan masing-masing pada pukul 4.45 pagi dan 5.50 pagi tadi oleh pihak Bomba dan Penyalamat Malaysia (JBPM).  Ketua Balai Bomba dan Penyelamat (BBP) daerah, JuliusJohn Stephen Jr mengesahkan penemuan itu namun identiti keduanya masih belum dipastikan. Katanya,pada kejadian kira-kira pukul 12 tengah malam itu hampir 40 buah rumah jenis tidak kekal musnah 100%. Pihak JBPM Tawau tidak dapat memastikan bilangan penduduk ketika ini kerana kawasan terlibat kebakaran sebahagian besarnya adalah setinggan.  Jelasnya,pihaknya JBPM Tawau menerima panggilan kira-kira pukul 12:31 tengah malam,seterusnya bergegas ke lokasi kejadian dan berjaya mengawal kebakaran padapukul 2.07 pagi.  Operasi pemadaman api tamat sepenuhnya pada awal pagi tadi iaitu pukul 6:20pagi.


Sesi persekolahan di empat negeri bagi 1.18 juta murid bermula hari ini

KOTA BHARU: 9 Januari- Seramai 1.18 juta murid bagi kumpulan A iaitu Johor, Kedah, Kelantan dan Terengganu memulakan sesi persekolahan hari ini bagi penggal ketiga, 2021/2022. Bagi sekolah di negeri kumpulan B iaitu Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Labuan dan Putrajaya akan mula dibuka esok, 10 Januari 2021.Bagaimanapun, 31 sekolah di Johor yang dijadikan pusat pemindahan sementara (PPS) dan masih dilanda banjir tidak akan dibuka. Menteri Kanan Pendidikan, Datuk Dr Radzi Jidin sementara itu ketika ditanya sama ada tempoh kaedah penggiliran akan diteruskan berkata, pendekatan yang diambil KPM adalah secara progresif dan cermat sebelum membuat sesuatu keputusan."Kalau boleh kami di kementeriab tidak mahu ada kaedah penggiliran tetapi memandangkan situasi semasa penularan COVID-19 termasuk varian Omicron, kami berpandangan kaedah ini perlu diteliti terlebih dahulu dari semasa ke semasa," katanya.Radzi turut menegaskan sekali lagi kepada ibu bapa yang tidak membenarkan anak-anaknya hadir ke sekolah supaya memaklumkan kepada pihak sekolah untuk tindakan lanjut."KPM bersifat terbuka sekiranya terdapat murid-murid yang tidak dapat hadir ke sekolah tetapi perlu mempunyai alasan untuk tidak menghantar anak ke sekolah"."Ini adalah untuk memudahkan pihak sekolah, Pejabat Pendidikan Daerah (PPD) dan Jabatan Pendidikan Negeri (JPN) mengenal pasti masalah yang dihadapi oleh murid terbabit," katanya- BERNAMA


Bantuan banjir di 3 negeri, kira-kira RM200,000 diperuntukkan MAIM

LUBOK CHINA, 9 Januari- Majlis Agama Islam Melaka (MAIM) memperuntukkan kira-kira RM200,000 bagi membantu penduduk terjejas banjir di tiga negeri, sejak gelombang pertama bencana itu akhir tahun lalu sehingga kini. Timbalan Pengerusinya, Datuk Md Rawi Mahmud berkata, tiga negeri tersebut ialah Melaka, Negeri Sembilan dan Pahang. Antara bantuan yang disalurkan adalah kit makanan asas, air mineral, wang tunai, keperluan solat dan sebagainya.  "Kita mnegharapkan penduduk terjejas banjir ini sekurang-kurangnya mendapat sedikit sebanyak ketenangan apabila kami mengunjungi mereka dan Alhamdulillah, ini tanda kami cakna dalam usaha membantu masyarakat yang terkesan banjir bukan sahaja di Melaka tetapi melibatkan negeri-negeri lain", katanya Usaha berkenaan turut mendapat kerjasama pelbagai pihak termasuk Jabatan Ketua Menteri Melaka.


Saham Azam Baki: Bukit Aman sahkan terima laporan

KUALA LUMPUR, 9 Januari - Polis Diraja Malaysia (PDRM) mengesahkan menerima laporan berhubung pendedahan Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki yang membenarkan adiknya menggunakan akaun beliau bagi urusan pembelian saham.

Pengarah Jabatan Siasatan Jenayah Bukit Aman Datuk Seri Abd Jalil Hassan dalam kenyataan malam ini berkata laporan berkenaan juga telah dirujuk kepada Suruhanjaya Sekuriti Malaysia untuk tindakan selanjutnya.

Pada Rabu lepas, Azam menafikan tuduhan beliau mempunyai kawalan ke atas banyak syarikat termasuk syarikat konglomerat, serta menyifatkannya sebagai tohmahan yang berniat jahat.

Azam dilaporkan berkata ia merupakan satu penipuan besar untuk memberi persepsi negatif terhadapnya.


Bukan mudah letakkan SPRM di bawah seliaan Parlimen, kajian mendalam diperlukan

KUALA LUMPUR, 8 Januari - Cadangan meletakkan Suruhanjaya Pencegahan Rasuah Malaysia (SPRM)ba wah seliaan Parlimen bukan perkara mudah untuk dilakukan.Menurut Menteri di Jabatan Perdana Menteri (Parlimen dan Undang-undang), Datuk Seri Dr. Wan Junaidi Tuanku Jaafar, bagi memastikan SPRM berkesan, ia perlu beroperasi secara bebas.Jelasnya dalam satu kenyataan, penubuhan SPRM bawah Akta SPRM 2009 (Akta 694) adalah untuk memastikan kebebasan suruhanjaya dan ini tidak boleh dikompromi dalam apa cara sekalipun.Beliau mengulas gesaan pelbagai pihak yang mencadangkan supaya SPRM diletakkan bawah seliaan Parlimen, dengan pelantikan Ketua Pesuruhjaya SPRM perlu ditentukan Jawatankuasa Khas Parlimen.Langkah itu disifatkan pelbagai pihak sebagai bukti kesungguhan kerajaan untuk melaksanakan agenda pembaharuan institusi Parlimen, seiring dengan Memorundum Persefahaman (MoU) yang ditandatangani kerajaan dan Pakatan Harapan (PH) sebelum ini.


Hanya 1 kes baharu COVID-19 dalam kalangan penduduk terjejas banjir.

PUTRAJAYA, 8 Januari - Hanya satu kes positif COVID-19 dikesan dalam kalangan penduduk terjejas banjir, hari ini.Manakala, tiada kes baharu direkodkan di Pusat Pemindahan Sementara (PPS) yang masih beroperasi.Ketua Pengarah Kesihatan, Tan Sri Dr Noor Hisham Abdullah berkata, secara keseluruhan sebanyak 466 kes positif COVID-19 dicatatkan dalam kalangan penduduk terjejas banjir di Pahang, Melaka dan Johor."Jumlah keseluruhan kes positif COVID-19 di PPS juga masih kekal 15 kes tanpa ada pertambahan kes direkodkan", katanya dalam satu kenyataan media.Menurut Dr. Noor Hisham, Kementerian Kesihatan (KKM) turut merekodkan 43 kes penyakit berjangkit membabitkan jangkitan saluran pernafasan Akut (ARI), penyakit kulit dan Acute Gastroenteris (AGE) dalam kalangan penduduk terjejas banjir hari ini.Ia menjadikan keseluruhan kes bagi ketiga-tiga penyakit berkenaan selain konjunktivitis serta penyakit tangan kaki dan mulut (HFMD) sebanyak 2,402 kes.


1,864 babi dijangkiti Demam Babi Afrika di musnahkan.

MASJID TANAH, 8 Januari - Sejumlah 1,864 ternakan babi yang telah dijangkiti Demam Babi Afrika (ASF) di Paya Mengkuang di sini, telah dimusnahkan setakat semalam.Ketua Pengarah, Jabatan Perkhidmatan Veterinar Malaysia, Datuk Dr Norlizan Mohd Noor berkata, tindakan itu bagi mengawal dan mencegah penyakit ASF yang kini telah merebak ke 16 ladang babi komersial di kawasan itu."Pemusnahan babi menggunakan kaedah gas karbon dioksida berkepekatan tinggi berasaskan garis panduan Kod Amalan Kebajikan Haiwan - Pengurusan Pelupusan Haiwan, sebelum ditanam secara sempurna", katanya dalam satu kenyataan media.Susulan itu, aktiviti pemantauan dan pemeriksaan juga diaktifkan melibatkan semua ladang ternakan babi di seluruh negara.Beliau meminta penternak dan orang awam supaya segera melaporkan sebarang kematian melibatkan babi hutan, babi kampung atau babi komersial kepada Pejabat Perkhidmatan Veterinar Daerah (PPVD), Pejabat Perkhidmatan Veterinar Negeri yang berdekatan atau menghubungi talian Hotline Bilik Pengurusan Krisis Penyakit, Ibu Pejabat Perkhidmatan Veterinar Putrajaya (03-88702041).


Kes pemilikan saham Tan Sri Azam Baki, beri ruang siasatan sepenuhnya- Perdana Menteri

KOTA MARUDU, 8 Januari- Semua pihak harus memberi ruang kepada pihak berkuasa melakukan siasatan sepenuhnya terhadap dakwaan pembelian saham yang melibatkan Ketua Pesuruhjaya SPRM ,Tan Sri Azam Baki.Perdana Menteri, Datuk Seri Ismail Sabri Yaakob berkata siasatan berhubung kes itu kini dilakukan pelbagai pihak, antaranya Suruhanjaya Sekuriti selain siasatan dalaman SPRM sendiri.Tegas beliau gambaran seolah-olah kerajaan berdiam diri juga adalah tidak tepat, kerana tindakan telah dilakukan."Tindakan telah dilakukan dan SPRM ini ada suruhanjaya bebas dan mereka ada tatacara sendiri.""Kalau ada siasatan lain oleh polis dan sebagainya, kita tunggu siasatan, kita tidak boleh 'jump into conclusion' letakkan Azam Baki seolah-olah telah bersalah, apabila keputusan dibuat barulah kita akan ambil tindakan", jelas beliau di Kota Marudu, Sabah.Perdana Menteri mengulas kenyataan desakan agar Tan Sri Azam dan Pengerusi Lembaga Penasihat Pencegahan Rasuah, Tan Sri Abu Zahar Ujang disiasat segera oleh satu badan bebas berhubung dakwaan berkenaan.


3,251 kes baharu COVID-19 dicatatkan, 299 merupakan kes import

PUTRAJAYA, 8 Januari - 3,251 kes baharu COVID-19 dicatatkan hari ini menjadikan jumlah kumulatifnya 2,783,331 kes.Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 299 merupakan kes import membabitkan 265 warganegara dan 24 warga asing."Dua kluster baharu direkodkan menjadikan jumlah kluster aktif setakat ini 176", katanya dalam satu kenyataan media.Selain itu, Noor Hisham memaklumkan, 243 orang memerlukan rawatan di unit rawatan rapi dengan 113 daripadanya memerlukan bantuan pernafasan.


Harga ayam dan telur, lonjak lebih tinggi jika tiada intervensi kerajaan- KPDNHEP

KUALA LUMPUR, 8 Januari- Harga ayam dan telur akan melonjak naik lebih tinggi sekiranya tiada intervensi daripada kerajaan. Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi menjelaskan langkah proaktif sentiasa diambil untuk mengimbangi kenaikan harga ayam dan telur di pasaran.Antaranya termasuk pelanjutan Skim Harga Maksimum Keluarga Malaysia (SHMKM) sehingga 4 Februari ini, mengimport ayam bulat sejuk beku dan pemberian kemudahan pinjaman mudah kepada industri penternakan ayam negara bagi mengatasi masalah lonjakan harga ayam di pasaran.Selain itu, usaha mengimport ayam bulat sejuk beku sehingga 10 ribu tan metrik atau 5.5 juta ekor sebulan dan tindakan itu sedang diusahakan Kementerian Pertanian dan Industri Makanan (MAFI).Beliau menyatakan demikian dalam laman Facebook, susulan kenyataannya berkenaan jangkaan kenaikan harga ayam dan telur di pasaran selepas SHMKM berakhir 4 Februari depan.Mengulas lanjut, Alexander berkata kenyataan itu bukan sengaja diada-adakan tetapi berdasarkan hasil maklumat yang diterima daripada sesi libat urus yang diadakan 6 Januari lepas bersama MAFI, Jabatan Perkhidmatan Veterinar, Kementerian Kewangan, wakil Agrobank dan Persekutuan Persatuan-persatuan Penternak Malaysia (FLFAM).


MAIS peruntukkan RM38.1 juta, bantu penduduk terjejas banjir di Selangor.

HULU LANGAT, 8 Januari - Majlis Agama Islam Selangor (MAIS) memperuntukkan RM38.1 juta bagi membantu penduduk terjejas banjir di negeri itu.Pengerusi MAIS, Tan Sri Abdul Aziz Mohd Yusof berkata, bantuan tersebut akan diagihkan ke masjid, surau, pusat tahfiz serta individu yang mengalami kerosakan rumah dan harta benda."Sumbangan meliputi wang tunai, makanan, keperluan asas, pakaian sekolah, alatan pembersihan serta baik pulih kerosakan", katanya selepas menyampaikan bantuan MAIS kepada penduduk terjejas banjir di Kampung Sungai Lui, di sini.Tambah Abdul Aziz, dana disumbangkan Baitulmal MAIS, Lembaga Zakat Selangor (LZS), Yayasan Islam Darul Ehsan, Bakti Suci Holding Sdn Bhd dan Jabatan Agama Islam Selangor.Manakala, Teraju Ekonomi Asnad Sdn Bhd pula membekalkan pek makanan asas kepada penduduk terjejas banjir bawah peruntukan MAIS dan LZS.Selain itu, beliau turut merakamkan ucapan terima kasih kepada Majlis Agama Islam di negeri-negeri lain yang turut menghulurkan pelbagai jenis bantuan kepada penduduk terjejas banjir di Selangor.


Selenggara sungai secara berterusan, elak lebih banyak kerugian

JOHOR BAHRU, 8 Januari - Kerajaan Johor akan memperinci penambahbaikan dan penyelenggaraan sistem saliran di setiap daerah di negeri itu, terutama kawasan berisiko banjir.  Menteri Besar, Datuk Hasni Mohammad berkata, langkah itu perlu bagi mengelakkan lebih banyak kerugian dan perbelanjaan akibat bencana tersebut. "Kita perlu cari penyelesaian jangka panjang, sungai-sungai perlu diselengara secara berkala, tidak boleh dibiarkan kerana bila dah mula tertimbus atau tersekat barulah kita nak jalankan kerja-kerja pembaikan", katanya semasa berucap dalam Majlis Penutup Festival Permainan Tradisional Peringkat Negeri Johor di Ulu Tiram di sini.

Tambah beliau, langkah penyelenggaraan tersebut akan melibatkan aspek infrastruktur dan pengurusan sistem.


Program Ziarah Prihatin, lebih RM1.5 juta telah disalurkan Kementerian Perusahaan,Perladangan dan Komoditi

HULU LANGAT, 8 Januari- Lebih 1.5 juta ringgit disumbangkan Kementerian Perusahaan, Perladangan dan Komoditi kepada penduduk terjejas banjir di negara ini. Menterinya, Datuk Zuraida Kamaruddin berkata, sumbangan itu disalurkan menerusi Program Ziarah Prihatin Misi Pembersihan Pasca Banjir."Saya boleh berani menyatakan RM1.5 juta kalau campur dengan barang-barang yang dibawa NGO semua sekali dalam RM1.5 ke RM2 juta yang kita turun padang untuk berikan kepada mangsa banjir", katanya ketika turun padang dalam misi tersebut di Hulu Langat.Sumbangan kepada lebih 50 penerima penduduk terjejas sekitar Hulu Langat diberi dalam bentuk wang tunai. Ia melibatkan 30 rumah di kawasan Batu 18, Batu 17 dan Batu 16. Lebih 70 sukarelawan dari Kelab KPPK, TENAGA dan badan bukan kerajaan Penggerak Komuniti secara bersepadu digerakkan. Misi hari ini diteruskan ke Melaka.


Banjir: Negeri Sembilan pulih sepenuhnya, Johor dan Pahang catat penurunan penduduk terjejas banjir

KUALA LUMPUR, 8 Januari - Banjir di Negeri Sembilan pulih sepenuhnya dengan pusat pemindahan sementara (PPS) terakhir ditutup semalam manakala jumlah penduduk terjejas banjir di Johor dan Pahang menurun sementara Melaka tidak berubah.Berdasarkan laporan aplikasi InfoBencana Jabatan Kebajikan Masyarakat (JKM), banjir di NEGERI SEMBILAN pulih sepenuhnya apabila PPS Dewan Orang Ramai Kampung Puom, Jelebu ditutup semalam.PPS itu menempatkan enam individu daripada dua keluarga yang kehilangan rumah akibat banjir yang melanda 18 Disember lepas.Di JOHOR, jumlah penduduk terjejas banjir terus menurun daripada 4,233 individu daripada 1,191 keluarga malam tadi kepada 3,872 orang daripada 1,090 keluarga setakat 8 pagi ini, di 56 PPS.Pengerusi Jawatankuasa Kesihatan dan Alam Sekitar Johor R. Vidyananthan berkata empat daerah masih terjejas dengan banjir dan Segamat terus mencatatkan jumlah penduduk terjejas tertinggi iaitu 1,884 orang, diikuti Muar (1,188), Tangkak (726) dan Batu Pahat (74). "Bagaimanapun, semua penduduk diingatkan agar sentiasa berwaspada berikutan empat sungai di daerah Muar mencatatkan paras bahaya iaitu Sungai Muar di Buloh Kasap, Segamat; Sungai Pagoh di Kampung Olak Sepam, Muar; Sungai Muar di Panchor, Muar; Sungai Muar di Liang Batu, Muar; dan Sungai Endau di Kampung Labong,  Mersing," katanya.Beliau berkata cuaca di seluruh negeri Johor termasuk daerah yang terjejas banjir ketika ini dilaporkan cerah.Di PAHANG, Sekretariat Jawatankuasa Pengurusan Bencana Negeri memaklumkan jumlah penduduk terjejas banjir setakat 8 pagi ini menurun berbanding petang semalam dengan 493 orang masih ditempatkan di 11 pusat pemindahan di daerah Maran, Pekan dan Rompin, manakala kesemua PPS di Temerloh dan Bera telah ditutup semalam.Beberapa jalan masih lagi ditutup antaranya Jalan Triang 1, Jalan Bohor Baru di Bera, Jalan Ibam-Kampung Aur, Jalan Kampung Lubuk Batu (Rompin), Jalan Teluk Ganchong Lepar (Pekan), Jalan Serengkam (Maran) dan Jalan Kota Gelanggi-Lepar Utara (Jerantut).Laman web publicinfobanjir.water.gov.my melaporkan aras air di Sungai Kundang di Jambatan Sungkai Kundang di Maran, Sungai Dong di Kampung Peruas (Raub) dan Sungai Triang di Taman Agropolitan Chemomoi (Bentong) telah melepasi tahap waspada pagi ini.Sementara di MELAKA, Pengarah Angkatan Pertahanan Awam Malaysia (APM) Melaka Lt Kol (PA) Cuthbert John Martin Quadra berkata penduduk terjejas banjir di Melaka kekal 389 orang daripada 105 keluarga pagi ini dengan satu PPS masih dibuka di Alor Gajah dan tiga PPS di Jasin.Sementara itu, laman sesawang Jabatan Meteorologi Malaysia meramalkan hujan lebat dan ribut petir berlaku di Mersing serta tiga tempat di Sarawak. - BERNAMA


Rakyat Malaysia di Kazakhstan selamat - Wisma Putra

PUTRAJAYA, 8 Januari - Kementerian Luar memantau rapi perkembangan terkini di Kazakhstan berikutan peningkatan keganasan dan tunjuk perasaan yang berterusan di negara itu.Kesemua 79 rakyat Malaysia yang berdaftar dengan kedutaan di Nur Sultan berada dalam keadaan selamat, katanya dalam satu kenyataan. Mereka termasuk diplomat dan tanggungan mereka di Kedutaan, serta di pejabat MATRADE dan Tourism Malaysia di Almaty.Kedutaan menasihati mereka supaya mengutamakan keselamatan dan kesejahteraan diri, mengelakkan kawasan tunjuk perasaan, dan mematuhi arahan yang dikeluarkan oleh pihak berkuasa tempatan yang berkaitan.Kementerian Luar berkata rakyat Malaysia yang memerlukan bantuan konsular di Kazakhstan boleh menghubungi Kedutaan Malaysia di Nur Sultan, Kazakhstan di Tel : +7 (7172) 79 06 90, +77011010233 (selepas waktu pejabat), atau e-mel : This email address is being protected from spambots. You need JavaScript enabled to view it.Tunjuk perasaan tercetus di bandar Zhanaozen di Mangystau,  Kazakhstan, pada 2 Jan berhubung kenaikan harga gas petroleum cecair (LPG). Bantahan itu kemudian merebak ke kawasan lain sebelum ke seluruh negara.Susulan pergolakan itu, Presiden Kazakhstan Kassym-Jomart Tokayev mengumumkan keadaan darurat di ibu kota komersial Almaty dan wilayah Mangystau yang kaya dengan minyak pada 4 Jan.Agensi Anadolu melaporkan setakat ini, 26 penunjuk perasaan terbunuh dan 18 yang lain cedera dalam demonstrasi antikerajaan itu.Sekurang-kurangnya 18 pegawai keselamatan turut kehilangan nyawa dalam keganasan itu.Kenyataan itu juga menyebut bahawa Kementerian Dalam Negeri dalam satu kenyataan menyatakan lebih 3,000 orang ditahan dalam kejadian itu. - BERNAMA


Program 'GENA YB?' bakal jawab segala kekeliruan rakyat

KANGAR, 8 Januari - Program 'GENA YB?' yang dilancarkan Perlis fm bakal menjawab segala kekeliruan di kalangan rakyat berkaitan gerak kerja barisan wakil rakyat di negeri Perlis. Program berkenaan juga dijadikan sebagai medan interaktif di antara wakil rakyat dan masyarakat di negeri itu.Program 'GENA YB?' Perlis fm tersebut menghimpunkan kesemua wakil rakyat bagi membincangkan masalah dan persoalan rakyat serta pelan pembangunan di Perlis. Menteri Besar Perlis, Datuk Seri Azlan Man berkata program berkenaan mampu memberi impak dan kesan baik kepada perhubungan di antara barisan kerajaan dan rakyat. " Ini merupakan satu slot yang bersifat interaktif bagi saya, untuk membolehkan dan memberikan peluang kepada ahli-ahli Yang Berhormat untuk memberikan pandangan pandangan dan menjawab, memberikan respon kepada komen, kritikan, dan pandangan yang diberikan oleh rakyat dalam konteks ini, apatah lagi dalam bidang berkaitan dengan tanggungjawab dan portfolio masing masing, " kata beliau selepas merasmikan program GENA YB serta menjadi tetamu pertama program itu di konti radio Perlis fm, di sini.  Program tersebut tidak hanya tertumpu kepada isu politik, sebaliknya lebih bersifat menyeluruh merangkumi pemasalahan, pembangunan serta menjawab kekeliruan di kalangan rakyat.


Kapal tangki Korea ditahan berlabuh secara haram

IPOH, 8 Januari - Agensi Penguatkuasaan Maritim Malaysia (Maritim Malaysia) Negeri Perak telah menahan sebuah kapal tanker berlabuh secara haram pada Khamis lalu.

Pengarah Maritim Negeri Perak, Kepten Maritim Shahrizan Raman, berkata kapal tanker Liquefied Natural Gas (LNG) HL SUR sepanjang 371.25 meter yang berdaftar di Republik Korea itu berlabuh tanpa kebenaran di kedudukan 30.7 batu nautika tenggara Pulau Jarak pada jam 1.00 petang."Kapal itu dalam perjalanan menuju Oman dengan dikendalikan 30 kru termasuk nakhoda warga Korea berumur lingkungan 25 hingga 48 tahun," katanya menerusi kenyataan media.Beliau berkata, jika didapati bersalah, hukuman bagi kesalahan ini adalah denda tidak melebihi RM100 ribu atau penjara tidak melebihi dua tahun atau kedua-duanya mengikut Ordinan Perkapalan Saudagar (MSO) di bawah seksyen 491B(1)(I). Kesemua kru bersama kapal ditahan di ‘South East Point’ (SEP) Pulau Pangkor bagi tujuan siasatan dan tindakan lanjut.


Rakyat Kelantan bimbang peniaga abai SOP, tidak pakai pelitup muka

KOTA BHARU, 8 Januari - Terdapat segelintir peniaga di negeri ini sudah tidak mengendahkan pematuhan prosedur operasi standard (SOP) kerana tidak memakai pelitup muka dengan sempurna ketika berniaga dan bersemuka dengan pelanggan.Tinjauan Bernama di beberapa jajahan di Kelantan termasuk Kota Bharu, Tanah Merah, Pasir Mas, Machang dan Kuala Krai mendapati pemakaian pelitup muka dianggap remeh oleh sesetengah peniaga, malah ada yang sekadar meletakkannya di bawah hidung, dagu dan ada yang langsung tidak memakainya.Pekerja sebuah syarikat di Kota Bharu, Zulfadhli Rosley, 31, berkata sikap sedemikian seharusnya tidak wujud dalam kalangan peniaga kerana penularan wabak COVID-19 masih membimbangkan dan boleh berjangkit sekiranya tiada pematuhan SOP."Mereka (peniaga) sepatutnya patuh SOP, bukan pelanggan sahaja yang kena patuh, ini tidak, apabila saya masuk ke kedai mereka, saya yang pakai pelitup muka tapi peniaga tersebut tidak pakai (pelitup muka)."Sehinggakan saya sendiri terpaksa tegur, minta peniaga tersebut pakai pelitup muka, saya rasa sungguh kecewa dan geram kerana peniaga ini tiada sifat bertanggungjawab untuk menjaga kesihatan pelanggan mereka," katanya ketika ditemui Bernama, di sini, hari ini.Sementara itu, suri rumah Norkatini Md Yusuff, 50, berkata ketika kerajaan membenarkan para peniaga membuka semula operasi, beliau amat berpuas hati terhadap pematuhan SOP mereka."Namun, lama-kelamaan ia sangat menyedihkan kerana didapati beberapa kedai dan gerai yang sering saya kunjungi sebelum ini telah mula mengabaikan SOP pemakaian pelitup muka dan sekadar meletakkan pelitup muka di bawah hidung dan dagu sahaja."Bagi saya, peniaga ini perlu mempunyai kesedaran, jangan pentingkan diri sendiri serta keuntungan perniagaan semata-mata sehingga boleh mengancam kesihatan pelanggan mereka," katanya yang berasal dari Kampung Jelatok, Tanah Merah.Selain itu, seorang usahawan dalam talian di Batu Balai, Kuala Krai, Nurain Najua Saari, 29, berkata tanggungjawab memastikan pematuhan SOP dalam kalangan peniaga tidak seharusnya diletakkan pada pihak berkuasa semata-mata kerana mereka tidak mampu untuk melakukan operasi di semua premis perniagaan.“Oleh itu, sebagai rakyat, saya seru supaya kita sendiri perlu menjadi mata dan telinga kepada penguat kuasa ini dan segera laporkan sekiranya terdapat peniaga yang ingkar dan masih berdegil untuk mematuhi SOP," katanya. - BERNAMA


1.4 juta permohonan baharu dan kemaskini BKM diterima HASiL

KUALA LUMPUR, 8 Januari - Lebih 1.4 juta permohonan baharu dan kemaskini Bantuan Keluarga Malaysia (BKM) telah diterima Lembaga Hasil Dalam Negeri Malaysia (HASiL), setakat 7 Januari 2022. Daripada jumlah itu, sebanyak 355,071 adalah permohonan baharu manakala selebihnya permohonan kemaskini BKM. Menteri Kewangan, Tengku Datuk Seri Zafrul Tengku Abdul Aziz berkata, hampir 95% permohonan baharu dan kemaskini telah dilaksanakan secara dalam talian. " Untuk kita kurangkan golongan yang tercicir, program Bantuan Keluarga Malaysia ini dibawa masuk secara automotif ke BKM tapi yang pentingnya kita akan semak semua dengan agensi kerajaan lain merangkum e-Kasih, JKM, JAKOA dan sebagainya untuk elak keciciran dan mereka yang tercicir," kata beliau selepas mengadakan lawatan ke Kaunter Pendaftaran BKM 2022 di Bangunan HASiL Cawangan Duta, di sini.Perkhidmatan kaunter BKM tersebut dibuka untuk permohonan dan kemaskini BKM 2022 sehingga hujung bulan ini. BKM 2022 ini memanfaatkan lebih 9.6 juta penerima dengan peruntukkan 8.2 bilion ringgit.

Dalam pada itu, Zafrul memaklumkan kira-kira 1,800 pusat servis dan bengkel telah berdaftar bagi inisiatif Baucar Diskaun Automotif Keluarga Malaysia. Ini meliputi 1,100 pusat servis kereta dan 700 bengkel motosikal.Tambah beliau, kerajaan terus meningkatkan bilangan pusat servis serta bengkel terutamanya untuk motosikal. " Kalau syarikat bengkel ini berdaftar dengan pihak berkuasa tempatan (PBT) dan juga pejabat daerah pun boleh bagi memudahkan urusan rakyat yang terjejas memanfaatkan baucar automotif ini", kata beliau. Tuntutan baucar bernilai sehingga RM 1,000 itu adalah hingga 31 Mac tahun ini. Tiada sebarang permohonan diperlukan, pemilik kenderaan boleh menebus baucar tersebut di pusat servis atau pengedar sah syarikat automotif terlibat.Pengguna dinasihat membuat tuntutan dari pusat servis atau pengedar yang sah bagi mengelak sebarang kesulitan.


Empat kes positif COVID-19 dikesan di PPS Segamat

SEGAMAT, 8 JANUARI - Sebanyak empat kes positif COVID-19 dikesan menerusi ujian saringan yang dijalankan di pusat pemindahan sementara (PPS) di daerah Segamat, Johor.Menurut Pegawai Kesihatan Daerah Segamat, Dr Zaid Kasim, kesemua mereka yang positif telah diasingkan dan menjalani ujian RT PCR untuk tindakan selanjutnya "Kita ulang dengan ujian pengesanan bagi pengesahan ujian PCR, didapati tiga negatif, cuma satu yang positif. Jadi apa yang saya boleh katakan keadaan ini boleh kita kawal dengan baik cuma kita mengharapkan setiap penduduk terjejas banjir dan setiap pengurusan PPS mengambil berat SOP untuk pencegahan COVID-19," katanya ketika ditemui Berita RTM.Tambah Zaid, satu PPS khas telah dibuka di Dewan Serbaguna Genuang, Segamat bagi menempatkan penduduk terjejas banjir yang positif dan kontak rapat mereka untuk tujuan kuarantin.Sehingga kini, seramai 28 penduduk terjejas banjir sedang menjalani kuarantin di PPS tersebut.


Kadar vaksinasi populasi dewasa di Malaysia hampiri 100 peratus

KUALA LUMPUR, 8 Januari - Kadar vaksinasi bagi populasi dewasa di Malaysia menghampiri 100 peratus apabila seramai 22,878,955 individu atau 97.7 peratus telah lengkap divaksin, setakat 11.59 malam tadi.

Berdasarkan data Kementerian Kesihatan Malaysia (KKM) menerusi laman COVIDNOW, dalam tempoh sama sebanyak 98.9 peratus atau 23,164,441 individu daripada populasi dewasa sudah menerima sekurang-kurangnya satu dos vaksin.Bagi populasi remaja berusia 12 hingga 17 tahun pula, seramai 2,764,980 individu atau 87.8 peratus daripada mereka telah melengkapkan vaksinasi, manakala 2,855,467 atau 90.7 peratus menerima sekurang-kurangnya satu dos vaksin COVID-19.Sementara itu, sejumlah 216,668 dos vaksin diberikan semalam melibatkan 2,627 dos pertama, 3,383 dos lengkap dan 210,658 dos penggalak.Perkembangan itu menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 59,033,667 dos dengan 7,570,846 daripadanya adalah dos penggalak.Sementara itu, menurut portal GitHub KKM, sebanyak 16 kes kematian direkodkan semalam dengan dua daripadanya adalah kematian di luar hospital.Daripada keseluruhan 16 kes kematian semalam, sebanyak empat direkodkan di Johor; Sabah (tiga), Kedah dan Selangor masing-masing mencatatkan dua kematian, manakala masing-masing satu kes di Perak, Perlis, Pulau Pinang, Sarawak dan Terengganu. - BERNAMA


Menara pemantau pantai APM di Batu Ferringhi tumbang

GEORGE TOWN, 7 Januari - Sebuah menara pemantau pantai Angkatan Pertahanan Awam (APM) Pulau Pinang yang terletak di Batu Ferringhi tumbang, awal pagi tadiMenurut Timbalan Pengarah APM Negeri, Leftenan Kolonel Zairil Annuar Zulmuji, kejadian berlaku pukul 3.43 pagi dipercayai berpunca daripada hakisan pantai susulan ombak besar yang melanda kawasan tersebut. "Kejadian ini disebabkan oleh hakisanlah disebabkan ombak besar malam tadi dan menyebabkan ombak itu telah menghakis tapak menara nilah, menyebabkan menara ni tumbanglah," kata beliau. Zaril Annuar mengesahkan, tiada mangsa yang terlibat dalam kejadian itu.  Pihaknya menjangkakan hakisan berterusan selama beberapa hari di kawasan tersebut.  APM juga akan mendirikan khemah penyelamat sementara bagi menjamin keselamatan pengunjung


Empat sekeluarga termasuk dua kanak-kanak cedera dirempuh kereta

JOHOR BAHRU, 8 Januari- Empat sekeluarga termasuk dua kanak-kanak berusia dua dan empat tahun cedera dirempuh sebuah kereta dalam nahas di Kilometer 4.8, Jalan Johor Bahru-Kota Tinggi, di sini, petang Khamis.Timbalan Ketua Polis Daerah Johor Bahru Selatan (JBS) Supt Lim Jit Huey berkata, kejadian kira-kira pukul 6 petang itu melibatkan sebuah kereta yang dipandu seorang lelaki berusia 32 tahun, dan sebuah motosikal yang ditunggangi seorang lelaki berusia 24 tahun bersama isteri, 20, dan dua anaknya.Menurut Lim ketika kejadian, kesemua yang terlibat dalam kejadian itu dipercayai dalam perjalanan dari arah Kota Tinggi ke Johor Bahru, berhampiran lampu isyarat Jalan Serampang.Akibat kemalangan tersebut, penunggang motorsikal bersama isteri bersama dua anaknya mengalami kecederaan dan kini masih dirawat di Hospital Sultanah Aminah (HSA).“Sementara itu, pemandu kereta pula tidak mengalami kecederaan dan telah membuat laporan polis mengenai kejadian tersebut di Balai Polis Trafik JBS pada pukul 6.53 petang hari yang sama,” katanya dalam kenyataan pada Jumaat.Lim berkata percakapan pemandu kereta itu telah dirakam dan kes kini disiasat di bawah Seksyen 43 (1) Akta  Pengangkutan Jalan 1987.Sehubungna itu kata Lim, pihaknya memohon saksi yang melihat kejadian kemalangan tersebut untuk tampil memberi maklumat di balai polis JBS atau berhubung dengan penolong pegawai penyiasat Sarjan Azim@Azim Ab Samt di 019-7533893.Terdahulu, tular video berdurasi 18 saat memaparkan insiden kemalangan melibatkan sebuah kereta Perodua Axia berwarna hijau yang secara tiba-tiba mengubah laluan dari laluan tengah ke kanan, lalu merempuh sebuah motorsikal yang ketika itu berada di lorong kanan laluan tersebut.Akibat dari rempuhan itu, penunggang motorsikal bersama tiga pembonceng termasuk dua kanak-kanak tercampak di atas jalan raya.Turut tular di laman sosial dipercayai gambar dua kanak-kanak di atas jalan raya dalam keadaan berlumuran darah, dipercayai daripada kejadian tersebut.-BERNAMA


Mayat lelaki tanpa identiti ditemui terapung

PARIT BUNTAR, 8 Januari - Satu mayat tanpa identiti ditemui terapung oleh Agensi Penguatkuasaan Maritim Malaysia (Maritim Malaysia) di perairan Pulau Terong dekat Kuala Kurau, di sini. Pengarah Zon Maritim Kuala Kurau, Komander Maritim Mohd Sharenliza Ghazali, dalam satu kenyataan memaklumkan, maklumat penemuan mayat itu diterima daripada komuniti nelayan setempat yang melakukan aktiviti perikanan di kawasan terbabit.  Berikutan itu, pasukan bot ronda digerakkan ke lokasi berkenaan dan menemui satu mayat terapung lengkap berpakaian tanpa sebarang pengenalan identiti. " Usaha mengangkat mayat tersebut dilakukan oleh pasukan bot ronda Maritim Malaysia dengan dibantu nelayan," katanya dalam kenyataan, pada Jumaat."Mayat dipindahkan ke bot pasukan penyelamat di muara Sungai Tinggi untuk dibawa ke jeti Lembaga Kemajuan Ikan Malaysia (LKIM) Sungai Kerang", katanya lagi.Mayat mangsa kemudiannya diserahkan kepada pihak polis untuk tindakan lanjut.


Lelaki orang asli maut dibaham harimau dalam kejadian di Gua Musang

GUA MUSANG, 8 Januari- Seorang lelaki Orang Asli maut dibaham harimau dalam kejadian di Kampung Sau, Pos Bihai, di sini, jam 9 pagi semalam.Ketua Polis Daerah Gua Musang Supt Sik Choon Foo berkata mangsa dikenali sebagai Anek Bin Along berusia 59 tahun.Beliau berkata, polis menerima maklumat mengenai kejadian itu kira-kira jam 1.30 tengah hari daripada kakitangan Jabatan Perlindungan Hidupan Liar dan Taman Negara (Perhilitan) Kelantan dan maklumat itu kemudiannya disahkan oleh pihak Jabatan Kemajuan Orang Asli (JAKOA).“Berdasarkan maklumat yang diterima kejadian berlaku ketika mangsa keluar membuang air kecil di belakang rumah manakala anak perempuannya sedang menumbuk padi di belakang rumahnya kira-kira pukul 9.10 pagi".“Ketika itu anak mangsa mendapati bapanya telah tiada dan setelah dipanggil beberapa kali dan mencari di belakang rumah didapati ada kesan darah pada daun-daun pokok berdekatan sebelum memanggil orang kampung untuk mencari bapanya di kawasan hutan dan telah ternampak seekor harimau berdekatan mayat mangsa,” katanya.Sik berkata, penduduk dilaporkan telah membaling lembing ke arah harimau tersebut dan dipercayai terkena di bahagian muka menyebabkan haiwan itu melarikan diri.Beliau berkata, sepasukan anggota daripada Balai Polis Gua Musang telah ke tempat kejadian pada jam 5.40 petang, bagi membawa keluar mayat mangsa dan dihantar ke Hospital Gua Musang untuk tindakan lanjut.Sementara itu, Pengarah Perhilitan Kelantan Mohamad Hafid Rohani ketika dihubungi berkata harimau belang jantan berusia tiga tahun seberat 120 kilogram (kg) berjaya ditembak mati, selepas cuba menyerang anggotanya yang membuat pencarian di kawasan hutan tempat kejadian pada jam 12.15 tengah hari.Katanya tindakan itu terpaksa dijalankan berikutan harimau belang berkenaan telah meluru ke arah pasukan tangkapan jabatan itu.“Tindakan ini juga bersesuaian dengan Seksyen 52, Akta Pemuliharaan Hidupan Liar 2010 (Akta 716) kerana hidupan liar berkenaan berbahaya kepada nyawa manusia,” katanya.- BERNAMA


Prihatin soal pendidikan, Yayasan Taqwa taja asnaf dalam dan luar negara

KUALA LUMPUR, 8 Januari- Majlis Agama Islam Wilayah Persekutuan (MAIWP) menerusi Yayasan Taqwa memperuntukkan RM148,000 bagi dua program tajaan untuk pelajar asnaf dalam dan luar negara. Ketua Pegawai Eksekutif Yayasan Taqwa, Zabidi Nasan berkata, untuk tahun ini, kolaborasi di bawah pengendalian Kolej Islam Antarabangsa Malaysia (IIUM) Education itu memfokuskan pendidikan dari sudut teknologi maklumat."Penajaan ini kita tengok kertas kerja yang diberi, jika ia bersesuaian dengan dasar kita contohnya tahun ini keperluan tinggi untuk teknologi maklumat, jadi kita pilih menaja bidang teknologi maklumat, kita tak mampu nak taja semua. Bilangannya bergantung kepada kemampuan kewangan, kita juga bergantung kepada sumbangan MAIWP", katanya pada Majlis Apresiasi Tajaan Pembiayaan Pendidikan oleh Yayasan Taqwa MAIWP di sini.Katanya, daripada jumlah tersebut, RM100,000 digunakan untuk membiayai Program Hebat Baca Bahasa secara dalam talian yang melibatkan 12 keluarga."Ia menyasarkan kanak-kanak berumur 5 hingga 6 tahun yang tidak boleh membaca dan setiap keluarga ini akan diberikan sebuah komputer riba beserta pakej internet jalur lebar, set meja belajar, alat tulis dan buku. Program Hebat Baca Bahasa ini merupakan program perintis Yayasan Taqwa dalam menambah baik celik huruf  dalam kalangan asnaf dan B40", katanya. Selain itu katanya, turut ditaja ialah 24 orang pelajar antarabangsa warganegara Myanmar beragama Islam yang sedang mengikuti Diploma Teknologi Maklumat di IIUM.


Setiap negeri ada kuota penebangan balak - Takiyuddin

PUTRAJAYA, 7 Januari - Setiap negeri mempunyai Catuan Tebangan Tahunan (CTT) bagi pengusahasilan balak yang ditentukan melalui keputusan Majlis Tanah Negara (MTN).

Menurut Menteri Tenaga dan Sumber Asli, Datuk Seri Takiyuddin Hassan, setiap negeri sebenarnya mempunyai jadual penerbangan tahunan dan kuota yang ditetapkan berdasarkan Kriteria dan Petunjuk Malaysia untuk Pensijilan Pengurusan Hutan (MC&I) sejak 2012."Saya pernah berada dalam exco negeri Kelantan setiap negeri mempunyai kuota dia tiap tahun yang ditentukan oleh Majlis Tanah Negara...yang dipengerusikan Perdana Menteri Datuk Seri Ismail Sabri Yaakob dan ahli-ahlinya terdiri daripada Menteri Besar serta Ketua Menteri. Mungkin saya tak pasti kenyataan Timbalan Menteri Besar Kelantan tu akan cek balik dan hubungi dengan beliau. Tetapi pada asasnya kita ada CTT, Catuan Tebangan Tahunan yang ditetapkan berdasarkan kepada pensijilan Malaysian Criteria Indicator for Forest Management Certification (MCNI).. tu sejak 2012 catuan ini ada, setiap negeri tak boleh menebang dan mengeluarkan kayu balak melebihi kuota daripada ditetapkan", kata Takiyuddin  Beliau mengulas kenyataan Timbalan Menteri Besar Kelantan, Datuk Mohd Amar Nik Abdullah bahawa kerajaan negeri tidak mempunyai kuasa menentukan kuota penebangan balak, sebaliknya kegiatan tersebut dilakukan mengikut perkara yang termaktub bawah Akta Perhutanan Negara 1984.Datuk Seri Takiyuddin berkata, beliau akan menghubungi Datuk Mohd Amar bagi mendapatkan pencerahan berhubung kenyataannya itu.


Lebih 4,700 penduduk terjejas banjir di empat negeri masih berlindung di PPS

KUALA LUMPUR, 7 Januari - Seramai 4,782 penduduk di empat negeri terjejas banjir masih berada di 70 Pusat Pemindahan Sementara (PPS) setakat pukul 10 malam ini.Empat negeri terlibat ialah Johor, Pahang, Melaka dan Sabah.Menurut aplikasi Info Bencana Jabatan Kebajikan Masyarakat (JKM), mereka yang terjejas daripada 1,335 buah keluarga.Johor masih merekodkan jumlah penduduk paling ramai dipindahkan iaitu 3,985 daripada 1,106 keluarga.Kesemua mereka berlindung di 57 PPS.Sementara itu, di Pahang, 8 PPS masih dibuka dengan menempatkan 374 penduduk daripada 115 keluarga.Manakala di Melaka, seramai 406 penduduk daripada 108 keluarga ditempatkan di empat PPS. Di Sabah, daerah Telupid masih terdapat 17 penduduk daripada 6 keluarga ditempatkan di sebuah PPS yang beroperasi.


Mayat lelaki terjatuh dari bot semasa memancing di Sungai Suai ditemukan

MIRI, 7 Januari -  Mayat lelaki yang hilang selepas terjatuh dari bot semasa memancing bersama adiknya di Sungai Suai berdekatan Rumah Ngumbang Suai, Niah lewat petang Selasa ditemukan.Mayat Abdul Wadud Dayyan Sastri, 29 tahun ditemukan pada 2.28 petang tadi oleh orang awam yang menyertai Operasi Mencari dan Menyelamat (SAR). Ketua Jabatan Bomba dan Penyelamat Malaysia Zon Miri, Law Poh Kiong berkata, mangsa ditemukan di kawasan Pabong kira-kira 17 kilometer dari lokasi dia dilaporkan hilang.Dalam kejadian 4 Januari lalu, Abdul Wadud terjatuh ke sungai selepas bot dinaiki terlanggar balak terapung.Mangsa cuba diselamatkan adiknya namun gagal.


KTMB: Permintaan Pas (MyRail5) dijangka meningkat

KUALA LUMPUR, 7 Januari - Permintaan terhadap Pas Perjalanan Bulanan Pendaftaran Tanpa Had RM5 (MyRail5) yang dikhususkan bagi pelajar sekolah Tahun 1 hingga Tingkatan 6 dan golongan Orang Kurang Upaya (OKU) dijangka meningkat berikutan pembukaan semula sesi persekolahan dan kebenaran kapasiti penuh bagi pengangkutan awam. Melalui kenyataan Ketua Pegawai Eksekutif Keretapi Tanah Melayu Berhad (KTMB), Rani Hisham Samsuddin memaklumkan sejak dilancarkan awal tahun lepas, MyRail5 telah mencatat lebih daripada 800 pendaftaran. KTMB sentiasa menyambut baik keputusan kerajaan untuk meneruskan inisiatif MyRail5 seperti yang diumumkan dalam pembentangan Bajet 2022.MyRail5 menawarkan pas perjalanan bulanan tanpa had selama 30 hari dengan hanya RM5.Ia merangkumi perkhidmatan KTM Komuter sektor Lembah Klang, KTM Komuter sektor Utara dan Shuttle Timuran (Kuala Lipis – Tumpat).


PERHILITAN jadikan Zoo Melaka perintis pusat konservasi Harimau Malaya

AYER KEROH, 7 Januari - Jabatan Perlindungan Hidupan Liar Dan Taman Negara (PERHILITAN) akan menjadikan Zoo Melaka sebagai perintis pusat konservasi bagi Harimau Malaya tahun ini.  Ketua Pengarahnya, Datuk Abdul Kadir Abu Hashim berkata, fokus diberi kepada haiwan tersebut kerana populasinya yang kurang daripada 200 ekor.  Katanya, program ini bertujuan memastikan hidupan liar tidak pupus terutama dalam usaha membantu pembiakan baka selain membanteras pemburu haram dan bidang penyelidikan.  "Antaranya adalah Zoo Melaka pelopornya. Lepas itu kita buat pembiakan nanti bila dapat anak dengan ibu sekali kita akan bawa sana dan kita akan buat dia punya programlah. So dalam masa dua tahun atau tiga tahun kita rasa dia dah ok boleh cari makan sendiri dia dah mula takut dengan orang dan kita akan lepaskan balik dalam hutan...hutan habitat dialah", kata Abdul Kadir selepas menandatangani Memorandum Persefahaman (MoU) antara Majlis Perbandaran Hang Tuah Jaya (MPHTJ) dengan Jabatan Perlindungan Hidupan Liar Dan Taman Negara (PERHILI) Semananjung Malaysia di sini.  Turut hadir Yang DiPertua MPHTJ, Datuk Shadan Othman.  Untuk rekod, terdapat lima ekor Harimau Malaya di Zoo Melaka.


BANJIR : Kerajaan umum inisiatif Baucar Diskaun Automotif Keluarga Malaysia bernilai sehingga RM1,000

PUTRAJAYA, 7 Januari - Kerajaan mengumumkan inisiatif Baucar Diskaun Automotif Keluarga Malaysia bernilai sehingga RM1,000 bagi tujuan pembaikan atau penggantian kenderaan yang rosak akibat banjir. Menteri Kewangan, Tengku Datuk Seri Zafrul Tengku Abdul Aziz dalam kenyataan berkata inisiatif yang digerakkan dengan kerjasama syarikat automotif itu juga menawarkan diskaun sekurang-kurangnya 25 peratus bagi kerja pembaikan dan kos tunda kenderaan secara percuma. Tiada sebarang permohonan diperlukan, pemilik kenderaan boleh menebus baucar tersebut di pusat servis atau pengedar sah syarikat automotif terlibat. "Pengurangan kos akan dipotong terus daripada kos keseluruhan pembaikan atau penggantian melalui invois dikeluarkan pusat servis dan pengedar sah. Setakat ini hampir 20 syarikat automotif dengan rangkaian lebih seribu pusat servis berdaftar di seluruh negara telah bersetuju menyertai inisiatif berkenaan. Tarikh akhir tuntutan baucar adalah pada 31 Mac 2022", kata ZafrulPengguna dinasihat membuat tuntutan daripada pusat servis atau pengedar yang sah bagi mengelak sebarang kesulitan. Sebelum ini syarikat PERODUA dan PROTON menawarkan diskaun 50 peratus bagi kos alat ganti.PERODUA turut menawarkan upah kerja secara percuma.


KUANTAN, 7 Januari - 50 rakyat Malaysia yang berada di Kazakhstan berada dalam keadaan selamat dan diminta berhubung dengan pihak kedutaan dari semasa ke semasa. Menteri Luar, Datuk Saifuddin Abdullah berkata Wisma Putra sedang memantau perkembangan di negara itu ekoran ribuan rakyatnya mengadakan tunjuk perasaan membantah kenaikan harga bahan api."Wisma Putra akan mengeluarkan kenyataan rasmi tentang Kazakhstan esok pagi. Mereka (rakyat Malaysia) dinasihatkan berhubung dengan kedutaan untuk mendapatkan maklumat," kata Saifuddin selepas menyampaikan sumbangan banjir bakul makanan serta kelengkapan asas kepada wakil penerima di Parlimen Indera Mahkota, di sini.Semalam, Timbalan Menteri Kesihatan, Azhar Guiniyat memaklumkan lebih 1,000 orang cedera berikutan rusuhan di beberapa wilayah di Kazakhstan. Kerajaan negara itu turut mengumumkan perintah darurat berkuat kuasa sehingga 19 Januari ini selain mengenakan perintah berkurung, menyekat pergerakan dan melarang perhimpunan besar-besaran.


Penangguhan ibadah umrah wajar dari sudut Fiqh

KUALA LUMPUR, 7 Januari - Penangguhan ibadah Umrah wajar dilakukan dari sudut Fiqah selaras syarak atau bersandarkan hukum islam.Itu penjelasan pendakwah bebas, Ustaz Ahmad Dusuki Abd Rani selepas kerajaan membuat keputusan penangguhan sementara untuk mengerjakan Ibadah Umrah bermula esok.Jelasnya, situasi itu disyarakkan dalam Islam selepas mengambil kira kemudaratan bakal dihadapi semasa mengerjakan umrah dan risiko selepas kembalinya ke tanah air.Justeru, adalah dibenarkan bagi pihak berkuasa untuk menentukannya."Maka dari sudut fiqah, hukumnya memang sesuai sangat pihak kerajaan atau pun pihak berkuasa untuk menangguh yang disebut dengan ibadah umrah ini."Janganlah pula kita mempertikaikan perkara demikian kerana kemaslahatan ummah itu lebih diutamakan dan dibandingkan kemaslahatan perseorangan," katanya dalam temu bual bersama RTM.Sementara itu, Timbalan Dekan Fakulti Pendidikan Islam, Universiti Kebangsaan Malaysia (UKM) Profesor Madya Datuk Dr Mohd Izhar Ariff Mohd Kassim mahu penjelasan daripada Kementerian Kesihatan (KKM) harus sampai kepada rakyat bagi mengelakkan salah faham."Penjelasan daripada pihak berwajib Arab Saudi juga perlu dikepilkan bersama oleh kerajaan yang menunjukkan bahawa di negara itu sedang berlaku penyebaran wabak Omicron yang sangat ditakuti di Arab Saudi."Jadi untuk membuktikan bahawa Arab Saudi hari ini dalam keadaan bahaya, maka penutupan itu perlu dilakukan dalam negara kita", jelas Dr. Mohd Izhar. Beliau juga mahu platform media sosial perlu digunakan sebaiknya dalam menyebarkan maklumat, lebih-lebih lagi masyarakat masa kini yang kebanyakannya bergantung kepada media dalam talian."Apa yang boleh diharapkan, agar semua akur dan mematuhi segala peraturan yang ditetapkan, demi kesejahteraan semua," katanyaSebelum ini, KKM meramalkan kes bakal melonjak sehingga 15,000 jika tiada tindakan seperti sekatan sementara bagi ibadah umrah.


PUTRAJAYA, 7 Januari - 1,100 premis sudah berdaftar bawah Program Rebat Bantuan Banjir Keluarga Malaysia.Menteri Tenaga dan Sumber Asli, Datuk Seri Takiyuddin Hassan memaklumkan lebih banyak premis disasar mengambil bahagian bagi membantu penduduk terjejas banjir membeli peralatan elektrik domestik."Kami melihat beberapa faktor bergantung kawasan yang terlibat dengan banjir sebagai contoh Taman Sri Muda, ada pelbagai perumahan ada kedai-kedai kita akan mencari ada kedai-kedai yang layak untuk tawarkan perkhidmatan itu kita akan daftarkan, kita akan permudahkan" Rebat hingga RM500 diberi kepada setiap isi rumah terjejas banjir, untuk membuat pembelian di kedai berdaftar atau platform e-dagang terlibat", kata Takiyuddin Jelasnya, tuntutan rebat bantuan banjir yang dibuat pemilik kedai berdaftar akan diselesaikan dalam masa tujuh hari.  Pembelian bermula hari ini menyenaraikan 15 peralatan elektrik domestik antaranya peti sejuk, mesin basuh dan televisyen.


Pakej 2 jalan pintasan di Pulau Pinang siap Januari 2025

GEORGE TOWN, 7 Januari- Projek penyuraian trafik, pakej 2 membabitkan jalan pintasan dari Lebuhraya Tun Dr Lim Chong Eu ke Air Itam sepanjang enam kilometer dijangka siap dalam tempoh 3 tahun atau sebelum 31 Januari 2025.

Ketua Menteri Pulau Pinang, Chow Kon Yeow, melahirkan keyakinan selepas berpuas hati dengan kemajuan projek itu. Jelasnya, tiga terowong darat akan dibina merentasi kawasan bukit Island Park dan Island Glades untuk terus ke kawasan Jambatan Pulau Pinang. "Lebuh raya 6 kilometer ini mengandungi beberapa ciri, merangkumi struktur jejambat (65 peratus), beberapa siri terowong di tiga lokasi (20 peratus) dan selebihnya jalan biasa, di samping melibatkan tiga persimpangan yang menghubungkan jajaran Pakej 2 ke Lebuhraya Thein Teik di kawasan Air Itam, Jalan Sultan Azlan Shah/Bukit Gambir dan Lebuhraya Tun Dr Lim Chong Eu, katanya selepas sesi lawatan tapak projek Pakej 2 di Bukit Gambar, di sini hari ini.

Projek Pakej 2 itu merupakan alternatif jalan pintasan bebas tol yang akan mengurangkan masa perjalanan dari 40 minit ketika ini dengan hanya mengambil masa 5 minit untuk ke Lebuhraya Tun Dr Lim Chong Eu, juga bakal menghubungkan pengguna jalan raya ke Jalan Bukit Kukus yang akan dibuka tidak lama lagi.

Ia merupakan salah satu komponen dalam Pelan Induk Pengangkutan Pulau Pinang oleh kerajaan negeri dalam usaha merancakkan perjalanan pengguna jalan raya secara lebih efektif dan jimat masa.

Projek itu dibangunkan Konsortium Zenith Construction Sdn Bhd dengan ECK Development Sdn Bhd.


Pengguna mungkin berdepan kenaikan harga ayam selepas TBC - KPDNHEP

JASIN, 7 Januari - Pengguna mungkin berdepan kenaikan harga ayam selepas perayaan Tahun Baharu Cina akan datang.  Perkara itu dimaklumkan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi.  Ia berikutan kenaikan kos pengurusan ternakan itu.  Jelas beliau, satu sesi libat urus telah dilaksana pihaknya bersama Kementerian Kewangan, Kementerian Pertanian dan Industri Makanan (MAFI), serta Persatuan Penternak bagi membincangkan mengenai harga dan bekalan ayam.  "Sebab kerana kita tidak mahu kalau harga itu sukar bagi penternak itu meneruskan keluaran bekalan, mungkin kita bermasalah jadi kita dengar juga keluhan mereka jadi kita tumpu kepada harga dan juga bagaimana harga itu nanti akan memberi kesan kepada keluaran atau bekalan nanti kita tidak mahu kalau kita tekan sangat jadi mereka tak dapat keluarkan, kita ada banyak idea-idea kita akan gunakan itu untuk kita meneruskan bagaimana nakmencari yang terbaik dalam kita menjaga kepentingan pengguna harga tidak terlalu tinggi dinperingkat peruncitan dan juga kita jaga kepentingan penternak sebab mereka yg mengeluarkan ayam dan telur ini", kata Nanta selepas mengadakan lawatan di Pusat Pemindahan Sementara PPS Sekolah Menengah Kebangsaan Sungai Rambai, di sini. Mengulas lanjut beliau berharap pengguna dapat memahami situasi yang dihadapi penternak berikutan kenaikan kos bagi pengeluaran ayam.  Ketika ini katanya, ayam standard dijual pada harga maksimum RM9.10 sen sekilogram.  Pada lawatan itu KPDNHEP turut menyerahkan sumbangan berbentuk barangan makanan kering serta penyembur air berkuasa tinggi untuk kegunaan pembersihan rumah penduduk terjejas banjir.


Raja Bomoh, Puteri Zaleha dibebaskan dengan jaminan mahkamah

IPOH, 7 Januari - Ibrahim Mat Zin atau gelarannya "Raja Bomoh" yang disiasat atas kesalahan mencela dan menghina agama Islam dibebaskan dengan jaminan Mahkamah Rendah Syariah di sini. Ibrahim, 71 tahun bersama seorang wanita, Suliaha Abdul Hamid, 62 tahun yang dikenali sebagai "Puteri Zaleha" masing-masing diperintahkan membayar wang jaminan RM3,000 dengan seorang penjamin dalam kalangan ahli keluarga.  Hakim Syarie, Mohammad Najib Ab Razak membuat ketetapan itu selepas membenarkan permohonan Pendakwa Syarie, Suhaili Ishak yang dikemukakan mengikut Seksyen 22 Enakmen Tatacara Jenayah Perak 2004.  Bagaimanapun, pihak pendakwaan tidak mengemukakan kertas pertuduhan pada prosiding itu berikutan masih memerlukan masa untuk mengambil keterangan dan menjalankan siasatan lanjut.  Dalam prosiding terbabit, Suhaili memberitahu mahkamah bahawa dua individu terbabit telah disiasat di bawah Seksyen 16 Enakmen Jenayah Syariah Perak 1992 di sebuah rumah di Taman Rapat Jaya 1, Ipoh sekitar pukul 3.45 petang, 6 Januari lepas.  Bagi tujuan siasatan itu, dikemukakan agar kedua-dua mereka diberikan satu pembebasan dengan satu cagaran penjamin oleh mahkamah.  Mahkamah kemudiannya menetapkan wang jaminan RM3,000 setiap seorang, manakala 23 Februari depan bagi sebutan semula kes.  Ibrahim dan Suliaha tular di media sosial susulan satu ritual menolak musibah banjir yang dilakukan di Dataran JPS di Teluk Intan.


KUALA KURAU, 7 Januari - Mayat seorang lelaki tanpa identiti ditemui terapung oleh Agensi Penguatkuasaan Maritim Malaysia (Maritim Malaysia) di perairan Pulau Terong di sini.  Pengarah Zon Maritim Kuala Kurau, Komander Maritim Mohd Sharenliza Ghazali, dalam satu kenyataan memaklumkan, maklumat penemuan mayat itu diterima daripada komuniti nelayan setempat yang melakukan aktiviti perikanan di kawasan terbabit.  Berikutan itu, pasukan bot ronda digerakkan ke lokasi berkenaan dan pihaknya menemui satu mayat terapung lengkap berpakaian tanpa sebarang pengenalan diri.  Mayat mangsa telah diangkat dengan bantuan nelayan di lokasi dan diserahkan kepada pihak polis bagi tindakan lanjut.


Banjir: PETRONAS sumbang RM1.1 juta kepada Selangor

KUALA LUMPUR, 7 Disember - PETRONAS menyalurkan sumbangan bernilai RM1.1 juta kepada kerajaan negeri Selangor. Sumbangan tersebut bagi membantu golongan yang terjejas banjir, baru-baru ini. Melalui kenyataan; PETRONAS menyatakan, 1,000 unit silinder gas memasak dan barangan keperluan bagi pembersihan banjir diberikan kepada penduduk terjejas. "Sumbangan diserahkan Naib Presiden Pemasaran Hiliran Petronas, Ahmad Adly Alias kepada Menteri Besar, Datuk Seri Amirudin Sharidi, khamis lalu. Adly Alias optimis kerjasama dengan kerajaan negeri membolehkan pengagihan sumbangan menjadi lebih berkesan kepada isi rumah terjejas", menurut kenyataan ituTambahnya, sumbangan syarikat gas nasional ini adalah sebahagian daripada ikrar PETRONAS menerusi peruntukan sebanyak RM25 jutabagi membantu mangsa banjir di seluruh negara bermula Disember lalu.


PTP cipta rekod kendalian kontena, lepasi 11 juta TEU

JOHOR BAHRU, 7 Januari - Pelabuhan Tanjung Pelepas (PTP) menjadi terminal kontena pertama di Malaysia melepasi jumlah kendalian sebanyak 11 juta unit bersamaan 20 kaki (TEU). Pencapaian itu direkodkan pada 25 Disember lalu, sekali gus mengukuhkan kedudukannya sebagai antara 15 pelabuhan terbaik di dunia.  Menteri Pengangkutan, Datuk Seri Dr. Wee Ka Siong berkata, ia membuktikan, situasi pandemik covid-19 tahun lalu tidak menghalang PTP meraih pencapaian membanggakan.  "PTP mencatatkan jumlah kendalian sebanyak 11.2 juta TEU pada akhir tahun lalu dengan nilai pertumbuhan 14 peratus, berbanding 9.8 juta TEU pada 2020," katanya dalam sidang media selepas Majlis Meraikan Pencapaian PTP 2021 di sini.


Bekas KSU Kementerian Luar meninggal dunia

KUALA LUMPUR, 7 Januari - Bekas Ketua Setiausaha Kementerian Luar dan Pengerusi Lembaga Peradaban Melayu (ADAB) Tan Sri Mohd Yusof Hitam meninggal dunia petang semalam akibat kemalangan.Ahli Majlis dan pengasas bersama ADAB, Mohd Arof Ishak yang mengesahkan perkara itu berkata Mohd Yusof, 86, menghembuskan nafas terakhir sekitar pukul 4 petang semalam di Hospital Pantai Kuala Lumpur."Arwah terlibat dengan kemalangan di hadapan rumahnya di Bukit Damansara," katanya ketika dihubungi Bernama di sini, hari ini.Allahyarham akan dikebumikan di Tanah Perkuburan Islam Bukit Kiara, Taman Tun Dr Ismail selepas solat jenazah yang akan diadakan selepas solat Jumaat, hari ini.Mohd Arof yang juga rakan kepada Allahyarham berkata arwah merupakan seorang yang tegas, amanah dan mempunyai tahap intelektual tinggi yang tidak sukar dicari ganti.1978 dan juga pernah menjadi Wakil Tetap Malaysia ke Pertubuhan Bangsa-bangsa Bersatu pada 1986.Allahyarham yang berkhidmat sebagai Ketua Setiausaha Kementerian Luar Negeri pada 1988 meninggalkan isterinya Puan Sri Michiyo Noor Azian Mustakim dan tiga orang anaknya.Sementara itu Menteri Luar Datuk Saifuddin Abdullah menzahirkan ucapan takziah kepada keluarga Allahyarham di laman Twitternya, pagi ini."Semoga roh Allahyarham dicucuri rahmat dan ditempatkan dalam kalangan mereka yang beriman," katanya.- BERNAMA


JAKIM teliti bentuk tindakan terhadap "Raja Bomoh" tolak banjir

JELI, 7 Januari - Jabatan Kemajuan Islam Malaysia (JAKIM) akan meneliti bentuk tindakan selanjutnya yang akan dikenakan terhadap "raja bomoh dan seorang wanita yang di dakwa melakukan ritual menolak musibah banjir, selepas siasatan selesai di lakukan pihak berwajib. Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, tindakan pasangan terbabit nyata bercanggah dengan ajaran agama Islam selain terdapat unsur khurafat serta tahyul.  "Tindakan individu itu memang sentiasa mencari publisiti sebegitu walaupun tidak mendapat sangat namun tindakan itu jelas membawa unsur yang bercanggah dengan ajaran agama kita sendiri iaitu ada unsur - unsur khurafat dan tahyul. Insha-Allah nanti akan diteliti bentik tindakan yang akan di ambil pihak Jakim," katanya.Beliau mengulas satu rakaman video berdurasi lebih 25 minit memaparkan ritual menolak musibah banjir yang dilakukan raja bomoh dan seorang wanita.Kejadian itu dipercayai dilakukan di Dataran JPS Teluk Intan, Perak.  Lelaki itu mendakwa upacara berkenaan adalah petua zaman dahulu dan meminta semua tempat tidak banjir bukan saja di Teluk Intan tetapi seluruh dunia. Mengenai keputusan penangguhan Ibadah Umrah beliau menasihati jemaah umrah supaya bersabar. "Pendekatan diambil kerajaan adalah langkah pencegahan susulan peningkatan kes jangkitan COVID-19 terutama melibatkan varian Omicron yang pulang dari luar negara khususnya Arab Saudi sangat tinggi, katanya. Terdahulu, Ahmad Marzuk meluangkan masa menyampaikan Sumbangan Bantuan Musaadah Banjir kepada 200 penduduk membabitkan peruntukkan lebih RM100,000 ribu di Kuala Balah, di sini.


Tidak perlu ganti buku teks hilang atau rosak akibat banjir

PUTRAJAYA, 7 Januari - Murid-murid sekolah yang kehilangan atau kerosakkan buku teks akibat banjir tidak perlu membayar ganti rugi atau menggantikannya dengan buku baharu.Kementerian Pendidikan (KPM) mempunyai bekalan buku mencukupi untuk menggantikan buku berkenaan supaya murid boleh mengikuti sesi pengajaran dan pembelajaran pada minggu hadapan."Sehingga ke hari ini, sebanyak 263,662 naskhah buku teks yang rosak akibat banjir melibatkan 14,442 orang murid di seluruh negara.Berdasarkan rekod ini KPM mempunyai stok yang mencukupi untuk menggantikan buku yang rosak bagi membolehkan murid mengikuti sesi pengajaran dan pembelajaran pada minggu hadapan," katanya dalam perkongsian video di Facebook rasmi beliau hari ini. Tambah Radzi, guru-guru akan merekodkan jumlah buku teks yang rosak akibat banjir untuk memastikan usaha menggantikan buku tersebut dapat dilaksanakan segera.


Kos pengambilan pembantu rumah tidak terlalu tinggi - JIM

PUTRAJAYA, 7 Januari - Jabatan Imigresen Malaysia (JIM) menafikan laporan sebuah akhbar tempatan bahawa kos pengambilan Pembantu Rumah Asing (PRA) adalah terlalu tinggi.Ketua Pengarah Imigresen, Datuk Seri Khairul Dzaimee Daud, menjelaskan kadar bayaran yang dikenakan kerajaan kepada majikan adalah rendah iaitu sebanyak RM1136.00 bagi pengambilan PRA kali pertama."Jumlah ini merangkumi kadar bayaran levi, visa mengikut negara, fi proses, bayaran Pas, wang jaminan dan beberapa bayaran lain yang berkaitan," katanya menerusi satu kenyataan hari ini.Mengulas lanjut, negara sumber yang dibenarkan bagi sektor PRA adalah tidak terhad kepada beberapa negara sahaja.Tambahnya, majikan bebas memilih pembantu rumah asing dari sembilan buah negara.Antaranya negara Filipina, Indonesia, India, Sri Lanka, Thailand, Vietnam, Kemboja, Nepal dan Laos. "Setiap pengambilan PRA perlulah mematuhi syarat-syarat kelayakan yang digariskan seperti umur, jantina dan lulus pemeriksaan kesihatan oleh FOMEMA apabila tiba di negara ini," katanya.Sehingga 31 Disember 2021, seramai 88,173 PRA yang memegang Pas Lawatan Kerja Sementara (PLKS).Majikan boleh mendapatkan keterangan lanjut mengenai prosedur permohonan PRA serta lain-lain maklumat yang berkaitan dengan melayari portal rasmi Jabatan www.imi.gov.my atau media sosial rasmi JIM.


Vaksin COVID-19 : KKM lulus Pfizer untuk kanak - kanak, Cansino sebagai dos penggalak untuk dewasa

KUALA LUMPUR, 6 Januari - Vaksin COVID-19 Comirnaty keluaran Pfizer (Pfizer) diberikan kelulusan pendaftaran bersyarat untuk imunisasi kanak-kanak berusia 5 hingga 11 tahun.Ketua Pengarah Kesihatan Tan Sri Dr Noor Hisham Abdullah berkata keputusan itu dibuat pada Mesyuarat Pihak Berkuasa Kawalan Dadah (PBKD) kali ke-368 yang bersidang hari ini."’Comirnaty 10mcg Concentrate for Dispersion for Injection’ diluluskan untuk imunisasi COVID-19 kepada kanak-kanak berumur 5 hingga 11 tahun.Sediaan ini mempunyai kekuatan yang lebih rendah berbanding vaksin Comirnaty yang diberikan kepada individu berusia 12 tahun dan ke atas," katanya dalam satu kenyataan di sini hari ini.Sementara itu mesyuarat berkenaan juga meluluskan Comirnaty (Tris/Sucrose) 30mcg dengan formulasi baharu untuk imunisasi COVID-19 kepada individu berumur 12 tahun dan ke atas. Formulasi baharu ini katanya tidak memerlukan pencairan sebelum disuntik dan mempunyai tempoh jangka hayat lebih panjang, iaitu 10 minggu berbanding formulasi sedia ada iaitu satu bulan apabila disimpan pada suhu 2 darjah Celcius  hingga 8 darjah Celcius dinyah beku.Dalam pada itu PBKD juga meluluskan penggunaan vaksin Convidecia® Recombinant Novel Coronavirus Vaccine (Vektor Adenovirus Jenis 5) (Cansino) sebagai dos penggalak kepada individu berumur 18 tahun ke atas.  Vaksin penggalak ini katanya boleh diambil dengan sela masa tiga hingga enam bulan selepas menerima dos pertama vaksin yang sama.Bagaimanapun katanya kelulusan pendaftaran bersyarat itu masih memerlukan maklumat kualiti, keselamatan dan keberkesanan produk vaksin tersebut dipantau dan dinilai secara berterusan oleh Bahagian Regulatori Farmasi Negara (NPRA) berdasarkan data-data terkini dari semasa ke semasa.“Ia bagi memastikan perbandingan manfaat-risiko bagi vaksin-vaksin tersebut kekal positif," katanya. - BERNAMA


Jabatan Imigresen serbu kondominium mewah, enam warganegara Afrika ditahan terlibat aktiviti pelacuran

KUALA LUMPUR, 7 Januari - Taktik menukar tempat penginapan untuk melakukan aktiviti pelacuran akhirnya berjaya dikesan oleh Jabatan Imigresen Malaysia (JIM).Dalam Operasi Noda diketuai JIM, menyerbu salah sebuah kondominium mewah di Kuala Lumpur dan telah menahan seramai enam wanita warganegara Afrika.Lima daripadanya didapati telah menyalahgunakan visa pelajar, manakala seorang lagi menggunakan pas lawatan melancong yang tamat tempoh untuk melakukan kegiatan tidak bermoral. Menurut Ketua Pengarah Imigresen, Datuk Seri Khairul Dzaimee Daud, siasatan mendapati aktiviti pelacuran tersebut sudah dijalankan sejak lebih empat bulan.Kebanyakan pelanggan mereka terdiri daripada warga Afrika dan juga rakyat tempatan." Berdasarkan pada kesalahan yang dilakukan, mereka didapati menyalahgunakan pas pelajar yang diberikan dan ia satu kesalahan di bawah Perkara 39B Peraturan Imigresen, mereka akan ditahan di depoh dan akan diusir ke negara asal masing-masing serta akan diharamkan seumur hidup daripada memasuki Malaysia " kata beliau. Khairul berkata antara kesalahan yang dikenal pasti adalah tinggal lebih masa, melanggar syarat pas dan lain-lain kesalahan yang melanggar Akta Imigresen 1959/63.


JAKIM sediakan 'tausiyyah' kepada jemaah umrah sepanjang tempoh kuarantin

KUALA LUMPUR, 6 Januari- Jabatan Kemajuan Islam Malaysia (JAKIM) mengambil inisiatif menyediakan 'tausiyyah' bimbingan rohani kepada jemaah umrah yang sedang menjalani tempoh kuarantin setelah pulang dari tanah suci.Ini sebagai langkah memotivasikan jemaah untuk mengisi masa sepanjang kuarintin yang akan dijalankan di Institut Latihan Islam Malaysia (ILIM) di bawah JAKIM. "Saya harap para jemaah yang ditempatkan di situ selesa dan boleh melakukan ibadah dengan baik sekaligus meneruskan ibadah hasil semangat setelah pulang dari Tanah Suci," kata Menteri di Jabatan Perdana Menteri (Hal Ehwal Agama), Idris Ahmad menerusi perkongsian di laman sosialnya, hari ini.Katanya lagi , sesi tausiyyah itu akan disampaikan oleh pegawai-pegawai JAKIM menerusi pembesar suara yang ada pada setiap bilik pada waktu pagi dan malam selama setengah jam setiap sesi.  Inisiatif ini diharap dapat memberi manfaat dan suntikan semangat untuk 141 orang Jemaah umrah yang sedang menjalani kuarantin di pusat kelolaan itu.


Penangguhan sementara kebenaran mengerjakan umrah berkuat kuasa Sabtu ini

KUALA LUMPUR, 6 Januari - Penangguhan sementara kebenaran perjalanan mengerjakan umrah diteruskan untuk tempoh sebulan, berkuat kuasa Sabtu ini.Selain itu, penilaian risiko dalam dan luar negara khususnya di Arab Saudi akan dijalankan dari semasa ke semasa bagi mempertimbangkan pembukaan semula.Jelas Menteri Kesihatan, Khairy Jamaluddin, perbincangan sepanjang tempoh penangguhan ibadat itu akan turut membabitkan kerjasama Arab Saudi dan Konsulat Malaysia di negara terbabit, sebelum perjalanan umrah kembali dibenarkan."Varian Omicron paling banyak dari pengembara yang kembali dari Arab Saudi yang mengerjakan ibadah umrah. Disebabkan itu, Kementerian Kesihatan Malaysia (KKM) telah membuat keputusan untuk menangguhkan sementara ibadah umrah bagi membendung penularan jangkitan COVID-19 terutamanya yang melibatkan varian Omicron", katanya dalam sidang media khas di Parlimen.Tambah beliau, KKM bersama kementerian dan agensi berkaitan akan mengemaskini SOP umrah termasuk pengambilan dos penggalak sebagai syarat mengerjakan ibadah itu.Selain, pengurusan kes dan kontak rapat serta pemantauan status kesihatan jemaah umrah di Arab Saudi."Agensi pelancongan juga perlu memastikan pematuhan SOP umrah oleh jemaah dan petugas dan melaporkan kes positif serta kontak rapat kepada pihak Kementerian Kesihatan di Malaysia", katanya.


Banjir di empat negeri bertambah baik

KUALA LUMPUR, 7 Januari - Keadaan banjir di empat negeri, Pahang, Melaka, Sabah dan Negeri Sembilan bertambah baik dengan jumlah penduduk terjejas di pusat pemindahan sementara (PPS) mencatatkan penurunan malam tadi.Di Pahang, setakat 11 malam tadi jumlah penduduk terjejas banjir turun kepada 399 orang daripada 123 buah keluarga masih ditempatkan di 12 PPS membabitkan daerah Temerloh, Pekan, Bera dan Rompin. Di Melaka, turut menyaksikan penurunan kepada 406 orang daripada 108 keluarga berbanding 418 orang daripada 111 keluarga pada 4 petang semalam.Kesemua penduduk terjejas adalah dari satu kawasan di Alor Gajah.Di Sabah, jumlah penduduk terjejas berkurangan kepada 202 orang daripada 50 keluarga .Dua lagi PPS ditutup masing-masing satu di Sandakan dan Paitan apabila kesemua yang terkesan banjir dibenarkan pulang ke rumah masing-masing.Di Negeri Sembilan, turut menyaksikan penurunan setakat 11 malam tadi dengan 69 individu membabitkan 17 keluarga di tiga PPS .Di Johor, PPS terakhir di Mersing ditutup, sekali gus menjadikan hanya empat daerah terjejas akibat banjir.Bagaimanapun, jumlah penduduk terjejas sedikit meningkat kepada 4 ribu 475 berbanding 3 ribu 985 petang semalam.


Mesyuarat Khas Parlimen bincang isu banjir 20 Januari ini - PM

KUALA LUMPUR, 6 Januari - Satu Mesyuarat Khas Penggal Keempat Parlimen Ke-14 bagi Dewan Rakyat akan diadakan pada 20 Januari ini.Mesyuarat itu bagi mendalami kesusahan rakyat yang terkesan ekoran musibah banjir.Perdana Menteri, Datuk Seri Ismail Sabri Yaakob berkata Mesyuarat Khas tersebut diadakan selaras dengan Peraturan Mesyuarat 11(3), Peraturan-Peraturan Majlis Mesyuarat Dewan Rakyat."Ia bagi membincangkan perkara berkaitan kepentingan negara iaitu banjir dan pascabanjir, penyelarasan bantuan kepada Keluarga Malaysia dan perancangan jangka panjang pengurusan bencana itu. Pelaksanaan Mesyuarat Khas berkenaan telah disembah maklum dan mendapat perkenan Yang diPertuan Agong Al-Sultan Abdullah Ri’ayatuddin Al-Mustafa Billah Shah" katanya dalam satu kenyataan di sini, hari ini.Jelasnya, Mesyuarat Khas ini penting untuk memberi ruang kepada kerajaan menjelaskan kepada rakyat mengenai tindakan dan perancangan kerajaan menangani isu-isu banjir.Selain, platform terbaik untuk Ahli-ahli Parlimen mendapat maklum balas tentang isu tersebut.Kali terakhir Mesyuarat Khas Parlimen diadakan pada Julai tahun lalu bertujuan memberi penerangan kepada Ahli-Ahli Parlimen mengenai Pelan Pemulihan Negara (PPN) dan proklamasi darurat serta ordinan yang dibuat oleh Yang di-Pertuan Agong mengikut Fasal (3) Perkara 150 Perlembagaan Persekutuan


ATM tambah anggota baik pulih jambatan Bailey di Raub

RAUB, 6 Januari- Angkatan Tentera Malaysia(ATM) menerusi OP Murni mengerakan 80 anggota bagi kerja membaik pulih jambatan di Kampung Lechar, Raub.  Jelas Ketua jurutera Rejimen Askar Jurutera Diraja (RAJD), Mejar jeneral Datuk Chapiti Redzwan, jambatan itu rosak akibat hakisan tanah disebabkan banjir pada awal bulan lalu.  "Jambatan berkenaan telah mendapat permohonan dari Jabatan Kerja raya(JKR) dan NADMA dengan menambah lagi 3 Bay sepanjang 10 meter,""Pembinaan pada 7 Januari lalu, ia melibatkan 8 teluk namun, setelah setahun kedudukan sungai berubah sehingga memerluka tambahan tiga teluk berukuran panjang 10 meter," jelasnya dalam satu sidang media selepas meninjau kerja pembinaan jambatan itu. Tambahnya lagi ketika ini terdapat beberapa lagi permohonan pembinaan jambatan Bailey itu antaranya di Jelebu, Negeri Sembilan dan Gua Musang, Kelantan.


'Long Tiger' direman hingga 18 Januari

JOHOR BHARU, 6 Januari- Lelaki Rohingya, Long Tiger atau Abd Hamim Ab Hamid, 32 tahun dihantar ke Penjara Sungai Udang, Melaka bagi menjalani reman dan kuarantin sehingga 18 Januari.  Proses itu dibuat sebelum pertuduhan dibuat di Mahkamah atas kesalahan melakukan ugutan jenayah.  Pemangku Ketua Polis Johor, Datuk Khaw Kok Chin berkata, lapan rakan subahatnya warga tempatan juga akan dituduh sebaik mendapat kebenaran daripada Pejabat Peguam Negara.  Ia melibatkan tujuh lelaki dan seorang wanita berusia 30an hingga 40an.  "Kami dapati suspek mengupah kawan untuk menghantarnya dengan menaiki motosikal, kemudian diberikan upah,""Bahkan bantu dia (Long Tiger) bersembunyi dan beri dia basikal," jelasnya dalam satu sidang media. Long Tiger berdepan satu lagi pertuduhan mengikut Seksyen 244 kerana lari daripada tahanan.


Perkembangan banjir di Pahang dan Johor

KUALA LUMPUR, 6 Januari- Penduduk terjejas banjir di Pahang terus mencatat penurunan dengan mencatatkan jumlah penduduk terjejas kepada 534 orang daripada 160 keluarga, setakat petang ini. Jumlah itu berkurang berbanding, seramai 544 orang penduduk daripada 163 buah keluarga. Menurut portal info Bencana Jabatan kebajikan Masyarakat (JKM), kesemua mereka masih ditempatkan di 16 Pusat Pemindahan Sementara (PPS) membabitkan daerah Temerloh, Pekan, Bera dan Rompin. Sementara itu di Johor, jumlah penduduk terjejas banjir di Johor berkurangan, dengan tiga ribu 985 individu daripada seribu 88 keluarga, masih ditempatkan di Pusat Pemindahan Sementara (PPS) setakat empat petang tadi, dengan 61 PPS masih beroperasi, melibatkan lima daerah.  Exco Kesihatan dan Alam Sekitar, R Vidyanathan memaklumkan, Segamat masih menjadi daerah paling terjejas, dengan dua ribu 460 penduduk terjejas ditempatkan di 36 PPS.  Diikuti Tangkak, 793 penduduk di 14 PPS , dan Muar, 714 penduduk di sembilan PPS.  Selain itu enam sungai berada di paras bahaya, melibatkan Sungai Muar di Buloh Kasap, Kampung Olak Sepam, Panchor, dan Bukit Kepong.  Serta Sungai Gemas, di Muara Sungai Gemas, Segamat, dan Liang Batu, Muar.


OKU sahut seruan kerajaan, terima suntikan dos penggalak

KANGAR, 6 Januari- Seramai 23 orang kurang upaya (OKU) menerima suntikan dos penggalak, hari ini. Bertempat di Masjid Tuanku Syed Putra, program suntikan dos penggalak dilaksanakan dengan kerjasama pengurusan masjid, Jabatan Kesihatan Negeri dan Rumah Lavender Transit Oku dan Ibu Tunggal. "Pemberiaan dos penggalak kepada golongan OKU kerana mereka terdiri daripada golongan berisiko tinggi terhadap COVID-19," jelas Penyelaras Kelas OKU Penglihatan yang juga Pengerusi Rumah Lavender Transit Oku dan Ibu Tunggal, Tuan Marja Tuan Mat."Selain golongan OKU Penglihatan, turut menerima suntikan dos penggalak ialah 33 orang petugas masjid, penjaga OKU di Rumah Lavender dan ahli keluarga," "Inisiatif ini penting bagi mengekalkan status lengkap divaksin sepertimana ditetapkan Kementerian Kesihatan Malaysia iaitu selewat-leawatnya menjelang bulan Februari depan," katanya dalam satu kenyataan hari ini.


"Pembalakan bukan punca utama banjir" - MB Kedah

ALOR SETAR, 6 Januari- Aktivit pembalakan bukan punca utama banjir di negeri Kedah, kata Menteri Besar Kedah Datuk Seri Muhammad Sanusi Md Nor.Jelasnya, fakta sebenar mengenai aktiviti pembakalan boleh dirujuk dengan Jabatan Perhutanan Semenanjung Malaysia atau Jabatan Alam Sekitar (JAS).Beliau berkata, aktiviti pembalakan negara ini dikawal ketat termasuk mengikut garis panduan antarabangsa di bawah Protokol Geneva 1925 dan Deklarasi Rio. "Aktiviti pembalakan dikawal Jabatan Perhutanan Semenanjung Malaysia, terdapat undang-undang berdasarkan protokol antarabangsa,""Di Kedah, kami mengambil contoh di Rio yang menggunkan Konvensyen 1992, yang mana telah ditandatangani di peringkat antarabangsa dalam industri pembalakan," jelasnya kepada media selepas menyaksikan Majlis Menandatangani Memorandum Persefahaman (MoU) dan Perjanjian (MoA) antara Menteri Besar Kedah Incorporated, Universiti Sains Malaysia, Permodalan Kedah Berhad, Hayun Land Sdn Bhd, Kedah Agro Holdings Bhd dan MHC Trading (M) Sdn Bhd. Sebelum ini, kejadian banjir yang melanda beberapa negeri di Semenanjung Malaysia dikaitkan dengan aktiviti pembalakan berdasarkan kejadian sisa pokok kayu yang ditemui di kawasan rumah penduduk selepas air surut. Ini termasuklah kejadian kepala air di Titi Hayun, Yan. Bagaimanapun Jabatan Meteorologi Malaysia (MetMalaysia) menjelaskan kejadian berlaku akibat turunan hujan lebat.


7 laras senapang angin bagi tujuan berburu dirampas

MELAKA, 6 Januari- Polis Melaka berjaya menahan seorang lelaki dan merampas 7 laras senapang angin yang menyerupai senapang sebenar.Ini termasuk peralatan senapang angin yang dirampas dalam serbuan di sebuah rumah di Kuala Sungai Baru Melaka, Selasa lalu.  Ketua Polis Melaka, Datuk Abdul Majid Mohd Ali berkata, lelaki tempatan berusia 37 tahun itu ditahan bersama senapang angin dalam serbuan OP Laras pada pukul 1.15 tengahari.  "Komponen senapang ini diimport dari luar negara secara tidak sah dan dibawa balik ke rumah suspek dan membungkus komponen senapang tersebut untuk dijual kepada pelanggan, "Senapang angin tersebut dijual dengan harga 3 ribu 500 ringgit selaras dandijual kepada kenalan terdekat sahaja," jelasnya dalam sidang media di IPK Bukit Beruang.  "Senjata senjata ini digunakan bagi tujuan memburu, tetapi hasil daripada uji tembak yang dibuat bahagian pensenjataan IPK Melaka mendapati senjata ini boleh mengancam nyawa manusia jika disalah gunakan,""Ini kerana kami mendapati peluru 'ball bearing' yang diimport itu bukan ball bearing biasa, tetapi ball bearing itu boleh menyebabkan kematian," jelasnya.  Menurutnya lagi, suspek yang mempunyai 3 rekod jenayah dan pernah ditangkap pada tahun lalu kerana terlibat penyeludupan senjata riffle.  Kes di siasat di bawah Seksyen 8 Akta Senjata 1960 dan suspek direman sehingga 8 Januari ini.